
Stimaţi colegi de profesie - părinți, 


Trebuie să ştiţi că în urma unei cercetări efectuate de către Direcţia de 
Sănătate Publică a Municipiului Bucureşti şi Organizația Salvați Copiii în 
toate cele 99 de licee ale capitalei, în rândul elevilor claselor a IX-a şi a XII-a, 
10% dintre tineri au recunoscut că sunt consumatori de droguri. Consumul de 
drog în rândul elevilor de liceu s-a dublat, în ultimii ani. 

Trebuie să cunoaşteţi şi faptul că tentația consumului de droguri creşte 
proporțional cu vârsta, tinerii fiind mult mai vulnerabili în clasele mari de liceu. 
Ceea ce este foarte grav este că tinerii noştri consumă droguri ilegale puternice 
care creează dependenţă: heroină (34%), canabis (31%), ecstasy (13%). 

Ca părinţi, ceea ce putem noi face este să-i informăm din timp, de la o vârsta la 
care ei pot înţelege (10-12 ani) ce pericol reprezintă drogurile pentru 
sănătatea şi viaţa lor. Aşa cum încercăm, în limita timpului nostru, să-i 
îndrumăm la materiile şcolare de specialitate, tot aşa trebuie să le transmitem 
informaţii de care ei au absolută nevoie şi care, din păcate, nu sunt incluse în 
programa școlară. Trebuie să le vorbim despre frumuseţea copilăriei, 
adolescenţei, dar trebuie să le oferim și informaţiile legate de pericolele care 
le pot afecta dezvoltarea. lar drogurile au devenit un dușman al tuturor. 

Ca părinţi, trebuie să creăm un mediu familial optim pentru dezvoltarea 
echilibrată a copilului. Pentru copil este important să existe afecțiune, 
armonie, dialog, respect şi cooperare între membrii familiei. Încrederea şi 
comunicarea sunt esenţiale în relaţia copil-părinte. 

Mulţi dintre tinerii dependenţi de droguri au specificat faptul că în familiile lor 
există o atmosferă conflictuală şi o lipsă de comunicare. Alții au menţionat 
gradul ridicat de autoritate al părinţilor. O treime dintre tineri a recunoscut că 
nu prea au ocazia să-şi vadă părinţii, aceștia fiind prea ocupați. 

Chiar dacă ne confruntăm cu situația în care propriul nostru copil devine victima 
drogurilor, este obligaţia noastră să-l ajutăm, să fim cel mai aproape de el. 
Broşura scrisă de specialiştii organizaţiei Salvaţi Copiii, ne ajută să 
înțelegem mai bine transformările prin care trece copilul nostru în perioada 
adolescenţei, sistemul său de valori, metodele prin care îl putem influenţa şi 
unde putem apela în cazul în care avem probleme. Dacă vă hotărâți să o citiţi, 
încercaţi înainte de a o face, să vă readuceți aminte de dumneavoastră, aşa 
cum erați la 14-16 ani. 


Gabriela Alexandrescu - părinte 

II. COPILUL MEU NU CONSUMĂ DROGURI 


Deşi sunteți aproape sigur că fiul, fiica dumneavoastră nu consumă droguri, nu 


aveți certitudinea că, într-o zi, nu s-ar putea întâmpla acest lucru. 
Pentru că adolescența este vârsta la care se înregistrează cele mai multe 


debuturi în consumul de droguri ilicite, pentru că există situații de risc la care 
copilul dumneavoastră se expune zi de zi, vă oferim acest capitol, cu speranța 
că veți găsi răspunsuri la multe din întrebările care vă frământă. De asemenea, 
sperăm că vă va ajuta să adoptați un comportament preventiv, astfel încât să nu 


existe acest pericol pentru copilul dumneavoastră. 


De ce ADOLESCENȚA este vârsta la care se înregistrază cele mai multe 


debuturi în consumul de droguri? 
Pentru că: 


1. În perioada adolescenței tinerii au mai multă încredere în: 
Părinți 
Profesori 
Grupul de prieteni 


Adolescenţa este perioada de vârstă când tânărul începe să se îndepărteze de 
părinții lui, când nu mai este aşa apropiat de ei ca în copilărie. Această 
îndepărtare de părinți este necesară pentru a construi un fel de spaţiu 
psihologic numai al lui, spaţiu care să-l ajute să se cunoască şi să se înţeleagă 
mai bine. Profesorul îşi pierde atributul de persoană care le ştie pe toate şi este 
văzut în mod real: cu calități şi defecte. Uneori, însă, defectele sunt uşor 
exagerate, din aceeaşi dorinţă a adolescentului de a se detaşa de lumea celor 
mari, precum şi datorită intransigenței specifice adolescenților. Profesorii, ca 
şi părinţii construiesc acum o lume aparte, de care adolescenţii încearcă să se 


detaşeze pentru a se cunoaşte mai bine. Creditul profesorilor acordat tânărului 

nu mai este aşa de mare ca până acum. 
Dacă se îndepărtează de lumea adulților, adolescentul se apropie în schimb de 


cei de aceeaşi vârstă cărora le acordă mai multă credibilitate deoarece trăiesc 
experiențe asemănătoare şi comunicarea cu ei se realizează mai uşor. Prietenii 


devin reperele şi punctele de sprijin ale adolescentului. 


2. Adolescentul mai înclinat să adopte: 
Comportamente conformiste, acceptate social 
Comportamente neconformiste, care încalcă normele şi valorile 


sociale 


Adolescentul, în dorința de a se cunoaşte pe sine adoptă cât mai multe 
comportamente. El este dornic să încerce cât mai multe, să trăiască experienţe cât 
mai variate şi inedite. Experiențele de limită, situate cumva la granița celor 
încurajate de societate, sunt foarte tentante pentru adolescent, pentru că îl ajută 
să-şi testeze mai bine limitele. Aşa că, adolescentul va încerca sau va fi tentat să 
conducă o maşină sub influenţa alcoolului, să se îmbrace cât mai neconformist 
astfel încât să atragă atenţia celorlați, să riposteze obraznic la mânia adulților, să 
guste din cât mai multe lucruri interzise până atunci. Încercarea limitelor 
personale poate varia foarte mult de la un individ la altul. Între aceste limite 
rămâne totuşi tendința, prezentă la majoritatea adolescenților, de a încerca, de a 


gusta din fructul oprit. 


3. Adolescenţa este o perioadă: 
În care tinerii ştiu foarte bine cine sunt, care sunt valorile lor, ce este bine şi 


ceerău 
De confuzie valorică 


E. Erikson considera adolescenţa drept o perioadă de căutare a identității de 


sine. Acum principala întrebare care se iveşte în mintea adolescentului este: 

"Cine sunt eu?". Acesta nu ştie foarte exact cine este el, care sunt scopurile şi 
principiile sale în viață. El caută răspunsuri la toate aceste întrebări. Fiind o 
perioadă de căutare, de experimentare, este normală o oarecare confuzie față 


de propria persoană, de valorile şi idealul propriu despre viață. 


4. În deciziile sale, adolescentul este influențat mai mult de: 
Familie 
Profesori 
Persoane vârstnice 
Grupul de prieteni 


Pe parcursul vieții, omul, în procesul luării deciziilor personale este supus mai 
multor presiuni: din partea familiei, a prietenilor, a persoanelor cu autoritate 
(profesori, şefi, persoane mai vârstnice). Persoana adultă ia propriile decizii 
ținând cont în primul rând de interesele sale care, uneori, pot coincide cu 
dorințele familiei sau ale prietenilor, iar alteori pot să nu coincidă. 
Adolescentul, fiind foarte nesigur de ceea ce este el şi ceea ce vrea de la viaţă, 
este mai sugestibil faţă de ceilalți, dar nu față de toți, ci mai ales față de cei din 
grupul de prieteni. Aceasta pentru că se creează un fel de sentiment de 
generație, bazat pe ideea că eşti înţeles mai bine de cei care trec prin aceleaşi 
experienţe ca şi tine. 

"Profesorii, persoanele vârstnice, părinții au trecut prin aceleaşi experiențe, 
dar demult, iar acum nu mai pot să înţeleagă exact ceea ce se întâmplă cu 
mine" - îşi spun adolescenții. Ei consideră persoanele adulte ca fiind uşor 
conservatoare şi rigide şi creează un fel de front comun cu cei de aceeaşi vârstă 
împotriva generațiilor adulte. De aceea adolescentul este mai influențat de 
părerile celor de aceeaşi vârstă, de grupul de prieteni decât de familie, 


profesori sau persoane vârstnice. 

5. Majoritatea adolescenților vor: 
Să fie în siguranță, protejați 
Să trăiască emotii noi, intense 


Dorința de a experimenta emotii noi se regăseşte în dorința mai generală a 
adolescentului de a trăi ceea ce nu a mai trăit până atunci, de a face ceea ce nu a 
mai făcut până la acea vârstă. 

Deşi toți oamenii vor să fie în siguranță şi protejați, atunci când se pun în 
balanță cele două: trăirea unei emoții mai neobişnuite, mai inedite dar într-o 
situație mai nesigură şi siguranța personală, adolescenții minimalizează 
nesiguranța situaţiei şi aleg experienţa inedită, dătătoare de o emoție nouă, 
intensă. (Ex. adolescentul nu se gândeşte prea mult la riscurile de a conduce o 
maşină, neavând permis de conducere şi fiind şi puţin ameţit, ci îşi imaginează 
mai ales bucuria de a fi la volan, conducând cu o viteză considerabilă în 
prezenţa prietenilor săi). 

Evident, există şi adolescenţi precauţi aşa cum există adolescenţi care sunt 
foarte dornici de a experimenta situaţii riscante. Este cert, însă, că dorința de a 
trăi intens asociată cu minimalizarea riscurilor situațiilor periculoase, apare 
mai pregnant la această vârstă. Aceasta îşi va reduce din intensitate în tinereţe 
şi în perioada adultă, ca apoi, la bătrâneţe, să existe situaţia inversă de 


precauţie maximă. 


6. Adolescenta este o perioadă în care : 
Comportamentul adolescentului poate fi uşor prevăzut din reacțiile anterioare 
Se încearcă tot felul de comportamente, chiar şi comportamente 


străine de propria personalitate, cu scopul cunoşterii de sine 


Datorită dorinţei de a experimenta o gamă cât mai largă de comportamente, 
este mai greu de prevăzut ceea ce va face un adolescent într-o anumită situaţie. 


Un anumit grad de previzibilitate există, dar este mai mic decât în cazul unui 

adult. De aceea, este greu să garantăm că un adolescent se va comporta într-un 
anumit fel, într-o anumită situație. Există prea multă dorință din partea 
acestuia de a trăi ceea ce este nou şi de a-şi testa limitele personale. De aceea 
este dificil să stabilim cu exactitate cum se va comporta un adolescent într-o 
anumită situaţie. Este ceea ce ne face să afirmăm că nu avem garanţii absolute 
în ceea ce priveşte decizia unui adolescent de a nu consuma droguri într-o 


situație dată, chiar dacă el cunoaşte care suntriscurile consumului de droguri. 


7. Majoritatea adolescenților se caracterizează prin: 
Chibzuinţă, se gândesc mult înainte de a lua o decizie 
Reacţii rapide, ei nu se gândesc prea mult la consecinţe 


Adolescenţii nu stau prea mult să se gândească înainte de a întreprinde ceva, 
mai ales dacă şi părinţii lor au făcut acelaşi lucru. În adolescență se acționează 
mult. Chiar dacă adolescenţii îşi pun şi ei multe întrebări, ţin jurnale intime, se 
închid în camera lor să asculte muzică şi să se gândească, o fac, de obicei, după 
ce au acționat. 

Există şi adolescenţi timizi, există şi adolescenţi chibzuiţi. Însă, cei mai mulţi, 


sunt orientați spre acţiune, spre a face rapid cât mai multe lucruri. 


8. Viaţa afectivă a adolescenților este: 
Relativ echilibrată 
Adolescenţa poate fi considerată vârsta maturității afective 
Echilibrul afectiv este fragil 


Fragilitatea afectivă a adolescenților ţine de transformările care au loc acum, la 
această vârstă. In organismul lor se petrec schimbări majore, începând de la 
modificările în greutate şi înălțime până la intrarea în funcțiune a glandelor 


sexuale. 
Adolescenţii, ca fizic şi viaţă psihică, se transformă la fel cum şi societatea îşi 

schimbă optica față de ei: nu-i mai consideră copii, dar nici adulți. Această 
situație îi bulversează: vom avea treceri rapide de la bucurie la tristeţe, de la 
euforie la deprimare. Adolescentului îi trebuie un timp până când se va obişnui 
cu sine, se va cunoaşte şi se va accepta. Este nevoie de o perioadă de 
acomodare cu noul statut - acela de a nu mai fi copil, ci un tânăr care în curând 
va deveni adult. Nu numai că persoana lui este o sursă de întrebări majore, este 
un izvor de nou, dar şi comportamentul său, în căutarea unor situaţii cât mai 
diverse este generator de nou. Aşa că rezultatul acestora nu poate fi decât o 
succesiune de emoţii care nu au o stabilitate mare, care bulversează 
adolescentul şi ne determină pe noi să afirmăm că adolescenţa este o perioadă 


în care echilibrul afectiv este mai fragil. 


9. Adolescenta este o perioadă în care copilul: 
Este foarte preocupat de pericolele care există şi de care este bine să se ferească 
Crede că tot ceea ce este rău nu îl poate atinge 


Când omul este tânăr se consideră invulnerabil. Durerea, boala sunt aspecte ale 
vieţii, dar ele sunt privite ca fiind depărtate, ca neputându-l atinge. De aceea 
tinerii, ignorând pericolele mai mult decât adulţii şi vârstnicii, sunt mai 
curajoşi în a aborda necunoscutul şi experienţele cu pericol crescut, dar şi mai 
inconştienţi. 

Adolescentul, deşi poate cunoaşte pericolul la care se expune consumând 
droguri, poate să-l ignore în virtutea celor spuse mai sus. Cei mai mulţi îşi spun 
în sinea lor: "Dacă trag o dată nu o să mi se întâmple nimic". Ei nu iau în 


considerare riscul instalării dependenţei fizice şi psihice. 


10 

CONCLUZIE: 


Adolescenta este o perioadă de confuzie valorică în care adolescentul adoptă 
cu uşurinţă comportamente neconformiste, de multe ori la sugestiile prie- 


tenilor; părinţii au o autoritate mai scăzută în fața lor. 
Adolescentii sunt foarte dornici să încerce senzații noi şi de aceea încălcarea 


normelor şi valorilor sociale este de multe ori atractivă pentru ei. Toate aceste 


caracteristici cresc vulnerabilitatea adolescenților față de consumul de droguri. 
FACTORI DE RISC ÎN CONSUMUL DE DROGURI 


Cele 10 întrebări, fiecare cu varianta sa de răspuns, reprezintă factorii de risc 


care ar putea creşte vulnerabilitatea personală în fața consumului de droguri. 


1. Situaţia materială foarte scăzută consituie un factor de risc pentru 


consumul de droguri? 

Da, întotdeauna. 

Da, dacă este asociată şi cu alţi factori de risc. 

Nu, în mediile sărace nu sunt consumatori de droguri. 


Deşi consumatorii de droguri pot proveni din toate tipurile de familie, indiferent 
de situația materială a acestora, totuşi, privaţiunile materiale constante conduc la 
stări de nemulțumire şi deprimare care îl fac pe individ să caute o modalitate de a 
evada din realitate. Dacă drogurile pot fi uşor procurate şi, în plus, asupra 
persoanei respective intervin şi alţi factori facilitatori (pe care îi vom detalia în 
continuare) este probabil ca aceasta să fie mai vulnerabilă în fața riscului 


consumului de droguri. 
Totuşi, nu există o relație cauzală între consumul de droguri şi situația materială 


II 

scăzută. Aceasta este demonstrată de faptul că există foarte multe persoane 


neconsumatoare de droguri care provin din familii cu o situație materială scăzută. 


2. Schimbarea frecventă a locuinţei şi a şcolii poate constitui un factor de 


risc pentru consumul de droguri? 
Nu, nu are nici o influență . 
Uneori, dacă este asociată şi cu imposibilitatea persoanei de a-şi face noi 


prieteni şi a se integra în noua comunitate. 


Schimbarea frecventă a locuinţei şi a şcolii poate conduce la bulversarea 
copilului, mai ales dacă el este o fire care se adaptează mai greu la situaţii noi. 
Incapaciatea de a-şi face noi prieteni şi de a se simţi bine în noul mediu, pot 
conduce la sentimentul însingurării, la tristeţe şi chiar deprimare. Acestea sunt 
stări afective care conduc la consumul de droguri ca modalitate de a-şi anestezia 
durerea şi de a se simţi bine. Însă, nu trebuie să înțelegem că inabilitatea socială 
este un factor care determină întotdeauna consumul de droguri. La fel ca şi la 
întrebarea anterioară, nu este suficient să existe un singur factor de risc, ci este 
nevoie de o corelaţie de factori. Evident, cu cât sunt mai mulți, cu atât persoana 


este mai vulnerabilă în faţa consumului de droguri. 


3.Există vreo legătură între uşurinţa procurării drogurilor şi consumul de 
droguri? 

Nu, accesibilitatea drogurilor face ca ele să nu mai fie aşa tentante. 

Da, accesibilitatea drogurilor sporeşte riscul consumului de droguri 


Dacă drogurile sunt uşor accesibile (fie pentru că persoana cunoaşte 
consumatori de droguri, fie pentru că în jurul locuinţei sau a şcolii se găsesc 
distribuitori de droguri, fie pentru că frecventează locuri în care se consumă 


droguri), atunci tentaţia de a consuma creşte. 
Asocierea caracterului ilicit al drogurilor cu faptul de a fi la îndemână conduce 

la creşterea atractivității acestora, ştiut fiind faptul că adolescenții sunt atraşi 


de ceea ce le este interzis. 


4. Asocierea unei persoane neconsumatoare cu cei care consumă droguri 


este riscantă? 
Nu, anturajul nu are nici o influență. 
Da, cu cât numărul persoanelor apropiate care consumă droguri este mai 


mare, cu atât creşte riscul consumului de droguri. 


Asocierea unei persoane neconsumatoare cu cei care consumă droguri creşte 


riscul acesteia de a consuma droguri datorită mai multor aspecte: 
a) Drogul este accesibil 
b) Fiinţa umană are tendinţa de a imita şi de a fi la fel ca ceilalți. Tendinţa de a fi 


la fel cu ceilalți este foarte prezentă în adolescenţă, adolescentul dorind să 


arate şi să se poarte în acelaşi fel ca prietenii lui. 
c) Printr-un răspuns condiţionat, se ajunge la asocierea drogului cu grupul de 


amici şi chiar dacă iniţial consumul de droguri era privit ca ceva rău, cu timpul 


acesta va căpăta atributul de firesc, normal şi chiar plăcut. 
Cu cât numărul celor apropiaţi, consumatori de droguri, este mai mare, cu atât 


creşte vulnerabilitatea personală în fața consumului de droguri. 
Cu cât persoanele apropiate care consumă droguri sunt mai semnificative 


(frate, soră, iubit, prieten) cu atât creşte vulnerabilitatea personală în faţa 
consumului de droguri, căci noi suntem mai sugestibili față de persoanele 


semnificative din viaţa noastră. 
5. Situaţia materială deosebit de bună a familiei poate fi un factor de risc? 
Da, dacă familia satisface toate dorințele copilului în mod necondiționat. 


Nu, dacă familia satisface necesităţile şi dorințele copilului fără a exagera. 


Din punct de vedere educativ, satisfacerea tuturor necesităţilor şi dorințelor 

copilului nu are efect pozitiv asupra acestuia. Aceasta poate conduce la 
formarea unor trăsături umane nedorite: apatia, indiferența, lenea, răsfățul. 
Adolescentul va considera că totul i se cuvine fără prea mari eforturi şi în plus, 


că tot ceea ce-şi doreşte îi este benefic. 
Sumele mari de bani puse la dispoziţia copiilor fără a se cunoaşte exact cum 


vor fi cheltuite pot constitui o tentație în a-şi face rost de droguri. Aceasta, mai 


ales, dacă în anturajul lor există deja consumatori de droguri. 


6. Existenţa într-o familie a unui părinte alcoolic, dependent de tutun sau 


medicamente poate determina consumul de droguri la copil? 
Da, pentru că multe comportamente se învaţă prin imitare de la părinţi. 
Nu, niciodată. Dimpotrivă văzând care sunt efectele dependenţei de alcool, de 


tutun copilul nu va încerca niciodată să consume droguri. 


În literatura de specialitate se subliniază corelaţia pozitivă existentă, între 


alcoolismul unei părinte şi toxicodependenţa unui copil. Aceasta deoarece: 
1. mediul familial în care există un alcoolic este caracterizat prin certuri 


frecvente, chiar vătămări corporale grave şi o atmosferă încărcată de tristeţe 
2. comportamentul, ca modalitate de a reacționa la problemele vieții, se învaţă 


şi prin imitație şi în special prin imitarea părinţilor. Uneori imitaţia nu este 
conştientă şi, deşi copilul respinge rațional comportamentul părintelui 
alcoolic, el ajunge să-lpreia fără să conştientizeze acest lucru. 

Deşi există o probabilitate mai mare în a deveni toxicodependent atunci când 
unul dintre părinţi este alcoolic, nu înseamnă că întotdeana se întâmplă aşa. 
Uneori pot apărea şi reacții de respingere totală a alcoolului şi a tuturor 
substanţelor care pot crea dependenţă, astfel încât respectivul copil să nu 


consume niciodată alcool sau alte droguri. 

7. Există o relaţie cauzală între stilul de educaţie al părinților şi consumul 
de droguri la copil? 
Da, dacă educația a fost excesiv de severă şi copilul a fost pedepsit drastic 


pentru orice greşeală, indiferent de gravitatea acesteia. 
Da, dacă educaţia s-a caracterizat printr-o toleranță exagerată, copilului 


permițându-i-se totul fără a i se ceare nimic în schimb. 
Da, dacă educaţia s-a caracterizat prin oscilații constante între severitate 


şi toleranță. 
Nu există legătură între tipul de educaţie primită şi consumul de droguri. 


Educaţia primită în familie are un rol deosebit în formarea personalităţii 
copilului. O educaţie excesiv de severă poate dezvolta copilului sentimentul că 
nu este iubit, poate duce la instalarea complexului de inferioritate şi unei 
indispoziţii permanente. El va căuta să evadeze din mediul familial pentru a-şi 
găsi un grup de prieteni care să-l accepte şi să-l valorizeze. Nevoile lui 
fundamentale (de siguranţă, de dragoste, de acceptare) nesatisfăcute în propria 
familie îl vor face mai puţin selectiv în alegerea prietenilor şi va cădea mai 
uşor în plasa întinsă de distribuitorii de droguri. 

O educaţie excesiv de tolerantă poate induce copilului ideea că totul i se 
cuvine, că totul îi este permis. În plus, o astfel de educaţie dă naştere la o nevoie 
crescută de satisfacere imediată a dorințelor, fără a lua în calcul consecințele 
acestora. Aceste caracteristici îl fac pe tânărul căruia i s-a permis orice să fie 
mai vulnerabil în faţa tentației drogurilor pentru că i s-a spus foarte rar NU şi 


pentru că elnu a învățat să-şi spună NU. 
Dacă pentru aceeaşi faptă uneori copilul este pedepsit iar alteori ignorat sau chiar 


lăudat, aceasta nu face decât să-l debusoleze şi să-i creeze probleme ulterioare în 
a conştientiza ceea ce e bine şi ceea ce e rău. Această debusolare poate 
vulnerabiliza copilul în faţa consumului de droguri, el va putea spune NU cândi 


se oferă un drog ilegal numai dacă are certitudinea că, dacă acceptă, nu este bine. 

8. O comunicare deficitară între părinți şi între aceştia şi copii poate fi un 


factor de risc pentru consumul de droguri? 
Nu. 
Da 


Lipsa de comunicare în familie asociată cu violență, constituie un mediu 
prielnic pentru dezvoltarea sentimentului că nu este înţeles şi iubit. Numai o 


bună comunicare în familie poate ajuta copilul să-şi transmită stările. 
Buna comunicare dintre copil şi părinți îi oferă copilului sentimentul că este 


iubit, înțeles şi ajutat în situații dificile. 


9. Dificultăţile şcolare, problemele sociale apărute ca urmare a unei 
deficienţe fizice, mentale sau a unei tulburări de personalitate pot facilita 


consumul de drog? 

Da, ele pot fi considerate factori de risc pentru debutul consumului de 
droguri. 

Nu. Nu s-a demonstrat existența nici unei legături între problemele de 


integrare şi consumul de droguri. 


Dificultăţile şcolare şi problemele sociale creează sentimente de neîncredere 
în propria persoană, tristeţe, însingurare şi uneori complexe de inferioritate. 
Acestea vulnerabilizează persoana în fața consumului de droguri căci ea este 
receptivă față de orice ar putea s-o desprindă, măcar puțin, din realitatea 
personală dureroasă. În cazul tulburărilor de comportament, adolescentul se 
caracterizează prin existenţa unei structuri de personalitate impulsivă, printr-o 
scăzută capacitate de autocontrol. Acestea îl pot împinge pe individ să 


întreprindă diverse acțiuni, fără să se gândească prea mult înainte. 

10. Existența unui singur părinte ca urmare a divorțului sau a decesului 


unuia dintre ei are legătură cu consumul de droguri? 
Da, mai ales dacă se asociază şi cu alți factori de risc. 


Datorită egocentrismului său, adolescentul pune deseori aceste evenimente pe 
seama lui. El se simte vinovat pentru divorțul părinților, de decesul acestora. 
De multe ori se întâmplă ca părintele cu care a rămas adolescentul să nu fie cel 
mai apropiat de acesta sau să-l considere vinovat pentru evenimentele din 


familie. Într-o astfel de familie, consumul de droguri poate apărea foarte uşor. 


CONCLUZIE 


Toate răspunsurile la întrebările de mai sus scot în evidență factorii de risc 
pentru consumul de droguri. Aceştia acționează multiplicativ în sensul că, cu 
cît numărul lor creşte cu atât riscul de a deveni dependent de droguri este mai 
mare. De ex. dacă persoana provine dintr-o familie în care comunicarea este 
deficitară şi în care există probleme materiale majore şi în plus nu poate să-şi 
facă uşor prieteni şi are o imagine nefavorabilă despre sine, atunci riscul de a 
începe să consume droguri este mai mare comparativ cu o alta care se 


confruntă cu o singură problemă din cele enumerate mai sus. 

COMPORTAMENT ŞI ATITUDINE PREVENTIVĂ 


Acest subcapitol cuprinde RECOMANDĂRI care vă ajută să deprindeți un 
comportament şi o atitudine care să prevină consumul de droguri în cazul 


copilului dumneavoastră. 


1. Informaţi-vă despre tipurile şi efectele drogurilor asupra corpului şi 


psihicului uman. 


Deşi copilul dumneavoastră nu consumă droguri, este totuşi bine să aveți 
informații despre droguri. Aceste informații le puteți utiliza în discuțiile cu fiul, 
fiica, într-o manieră preventivă. Dacă informațiile sunt corecte, veți avea mai 
multă credibilitate în fața copilului dumneavoastră. De multe ori, acest proces de 
învățare este mai interesant dacă învăţaţi alături de copilul dumneavoastră. Citiţi 


împreună şi discutați prieteneşte despre cele citite. 


2. Construiţi o legătură strânsă cu profesorii de la şcoala unde învaţă 


copilul. 


Chiar dacă comunicarea cu copilul dumneavoastră este sinceră şi el vă spune 
despre situaţia lui şcolară, totuşi ar fi bine să vorbiţi şi cu dirigintele, cu ceilalți 
profesori. Ei îl văd dintr-o altă perspectivă pe care e util să o cunoaşteţi, chiar 


dacă uneori nu sunteți de acord cu ceea ce vă spun aceştia. 
Situaţia şcolară şi comportamentul copilului dumneavoastră la şcoală sunt 


indicii despre felul de a fi al copilul în afara casei. Ele vă oferă posibilitatea de 


a-l cunoaşte, dar şi de a-l îndruma mai bine. 


3. Interesaţi-vă dacă există persoane care distribuie droguri, care 
consumă droguri pe strada unde locuiţi, la şcoala unde învaţă copilul, în 


locurile unde îşi petrece timpul liber. 

Dacă se întâmplă acest lucru, discutați cu alți părinți, cu dirigintele copilului 


pentru a găsi împreună modalităţi de a vă ţine departe copiii de acest pericol. 
Nu uitaţi faptul că accesibilitatea drogurilor le face şi mai tentante. 
Prevenirea consumului de droguri nu trebuie să se limiteze numai la casa şi 


familia dumneavoastră. 


4. Arataţi-vă interesat de tot ce se întâmplă în viaţa copilului. Ascultaţi-i 


grijile, temerile, bucuriile. 

Chiar dacă sunteţi obosit, supărat sau aveţi altceva de făcut, nu neglijați să vă 
ascultați fiul, fiica. A discuta cu copilul dumneavoastră despre sentimentele 
lui, despre droguri, viaţa sexuală, nu face decât să vă apropie. Însă, e important 
să-i respectaţi intimitatea, să-i încurajați destăinuirile şi să nu le forțați. 
Întrebările continue sugerează mai mult interogatoriul decât interesul sincer. 
La fel de dăunătoare este şi ocolirea unor asemenea subiecte. Ele vor sugera 
copilului dumneavoastră că aveți o zonă vulnerabilă şi va căuta sprijin în altă 


parte atunci când va avea nevoie. 

Folosiţi orice oportunitate pentru a menţine deschisă comunicarea. 

Nu vă feriți şi nu vă jenaţi să vorbiţi deschis cu copilul dumneavoastră. 
Petreceţi cât mai mult timp împreună cu copilul dumneavoastră, luaţi masa 


împreună, citiți împreună, mergeţi la spectacole, în parc, etc. 
5 Apeleţi la un specialist. 


Există subiecte sensibile despre care nu se poate discuta uşor. Dacă simțiţi că 
sunteți nesigur pe corectitudinea punctului dumneavoastră de vedere, discutaţi şi 
cu prietenii, dar mai ales cu specialiştii. Acum există emisiuni educative la radio 
şi TV, există cabinete de consiliere în multe şcoli şi licee, şi mai există cabinete 
specializate pe anumite probleme. O discuţie cu un specialist vă poate aduce 


informaţii corecte despre un anumit subiect. 

6. Aflaţi care sunt calitățile şi defectele copilului. 


A-ţi cunoaşte copilul înseamnă a-i şti atât calitățile cât şi defectele. Accentuarea 
acestora - fie a calităților, fie a defectelor - este o greşeală educativă. Atitudinea 
corectă față de copilul dumneavoastră este de dragoste şi acceptare. 

Cunoscând calităţile copilului, puteţi să-l îndrumați spre acele activități şi 
relații care i se potrivesc, care sunt în armonie cu personalitatea lui. De multe 
ori, talentul nu se lasă descoperit dacă nu i se oferă cadrul adecvat. De ex. 
cineva nu va şti că are aptitudini pentru dans, dacă nu i se va oferi ocazia de a 
dansa. Dacă ştiţi care sunt interesele copilului (din discuţii, din observarea 
atentă a unor situaţii), puteţi să-l ajuţi să şi le îndeplinească, contribuind astfel 
la apariţia satisfacţiei de sine. În caz contrar, din plictiseală, din lipsa unei 
ocupaţii sau activități plăcute şi interesante, copiii pot intra în contact cu cei 
"neliniştiți" şi ajung, astfel să săvârşească diferite fapte antisociale. 

De asemenea, ştiind care sunt defectele, îl veți putea sprijini mai bine în 


momentele sau în situaţiile în care ar putea avea dificultăți. 
Nu neglijaţi nici un semn care vă poate indica faptul că fiul, fiica este foarte 


sensibil la problematica drogurilor. 
7. Fiţi prieten cu prietenii copilului. 


Nu uitaţi ce importantă este comunicarea cu prietenii copilului dumneavoastră. 
Găsiţi modalităţile de a discuta cu aceştia, având însă grijă ca aceste discuţii să 
nu semene cu un interogatoriu. 

Puteţi astfel afla multe lucruri despre copilul dumneavoastră. 


8. Comunicaţi în mod real cu copilul. 


O reală comunicare nu înseamnă reproşuri continue, injurii şi cuvinte urâte. 
O reală comunicare presupune mai mult decât schimbul de informaţii într-o 

atmosferă glacială. A comunica înseamnă şi străduinţa de a înțelege ceea ce 
spune celălalt. O bună comunicare implică respect, toleranță şi acceptarea 


punctului de vedere al celui cu care purtăm o discuţie. 
Când comunicaţi cu fiul, fiica, ascultați punctul de vedere al acestuia şi nu îl 


impuneţi pe al dumneavoastră. Dacă nu sunteţi de acord cu ceea ce copilul 
dumneavoastră afirmă, demonstraţi acest lucru, cu calm şi cu argumente care 
l-ar putea convinge. Renunţaţi la fraza "Este aşa pentru că spun eu", căci nu 
veţi face decât să vă înstrăinaţi de fiul, fiica dumneavoastră. Dacă vă tratați 
fiul, fiica cu respectul cuvenit oricărui om şi nu veţi avea pretenţia că ştiţi totul 


dinainte, drumul spre o comunicare reală este deschis. 
9. Fiți flexibil fără a uita de limite. 


Interdicţia totală de a merge la prieteni, dar şi cealată extremă de a participa la 
toate petrecerile cunoscuţilor - sunt la fel de dăunătoare. E normal ca fiul, fiica 
să meargă la petreceri, însă, e la fel de firesc să aveţi informaţii despre cei care 
vin la petrecere, despre locul de desfăşurare a petrecerii, despre ora de 


întoarcere a copilul acasă. 
Spuneţi clar care sunt limitele:"Noi nu dorim să avem prieteni dintre cei care 


consumă droguri"; "In familia noastră consumul de droguri este intrezis". 
Aplicaţi consecvent aceste reguli. 


10. Fiţi atent. 


Fiţi atent la orice semn care vă poate indica faptul că fiul sau fiica a consumat 


droguri. Nu neglijaţi nimic şi cereți ajutor specializat imediat. 
11. Fiţi un exemplu pentu copil. 


Copiii sunt întotdeauna foarte atenți la ceea ce fac părinţii şi la cât realizează 

aceştia din ceea ce au spus. Nu este suficient să spuneţi lucruri bune. Dacă îi 
spuneți copilului că nu este voie să conducă autoturismul sub influența 
alcoolului, nu o faceţi nici dumneavoastră. Exemplul personal dat de 


dumneavoastră este fundamental în educaţia copilului. 
12. Găsiţi o "măsură" în pedepsirea copilului. 


Valorile şi comportamentul moral se învață şi prin administrarea 
recompenselor şi pedepselor. Acestă metodă este în special recomandată la 
vârstele mai mici, cel mult până la pubertate. Din păcate, unii părinţi folosesc 
pedeapsa, ca modalitate educativă, chiar şi în adolescenţă şi chiar mai târziu. 
De la pubertate până la vârsta majoratului pedepsele, dacă mai sunt utilizate, 
trebuie să ia doar forma interzicerii anumitor activități plăcute. Interzicerea nu 
trebuie făcută în exces şi întotdeauna ea trebuie să fie justificată. Altfel, copilul 
dumneavoastră vă va percepe ca pe un părinte excesiv de autoritar şi nu va avea 
o relație normală cu dumneavoastră. În timp, acesta va evita să discute cu 
dumneavoastră anumite lucruri, va căuta sprijin în ceilalți sau în consumul de 


drog ca pedeapsă la pedeapsa dumneavoastră. 
13. Implicaţi copilul în diferite activităţi. 


Implicarea tuturor membrilor unei familii în acțiuni gospodăreşti este o măsură 
care ajută la o desfăşurare normală a traiului în comun. Făcând diverse lucruri în 
casă, învăţăm să avem responsabilități. 

Părinţii care îşi pun copiii să facă multe lucruri în gospodărie, pentru că ei nu au 
timp, greşesc. De asemenea, părinţii care îşi împiedică total copiii să-i ajute în 
gospodărie greşesc, deoarece nu le oferă acestora ocazia să înveţe anumite 
deprinderi şi nu le lasă timp şi spaţiu să-şi formeze un fel de abc al 


responsabilităţii. Făcând câte ceva în casă copilul învaţă că nu totul i se cuvine 

de-a gata, învață să-i ajute pe alții şi, mai ales, învață să-i respecte pe ceilalți. 
Toate acestea sunt atitudini benefice pentru integrarea socială, deci ele îl vor ajuta 
pe copilul dumneavoastră să se relaționeze corect cu ceilalți. Aceste atitudini îl 
vor proteja chiar de capcana toxicodependenţei, care corelează pozitiv cu 


însingurarea şi răsfățul exagerat. 


III. OARE COPILUL MEU CONSUMĂ DROGURI? 


Poate că încă nu, dar puteţi fi sigur că pe copilul dumneavoastră, acum destul 
de mare, nu îl interesează drogurile - ca pe oricare altul de seama lui? lată 


câteva motive pentru care drogul ar putea să fie interesant: 
e  Eleste cunoscut deja de către cei mai buni prieteni 
e Parea fi deosebit față de orice altă preocupare 
e Simplul fapt că este interzis de către adulții cu autoritate 
e  Arevaloare comercială 
e Poate fiîmpărtăşit cu prietenii 
e  Oferătrăiri deosebite 


Atenţie: acum ştiţi că adolescentul dumneavoastră este interesat de drog. 
Poate fi aceasta o acuzaţie la adresa lui? Cu siguranță că nu. Trebuie să 
recunoaşteți că puteţi fi victima propriei temeri în faţa drogului, a propriei 
suspiciuni cu privire la lumea adolescenților şi a neîncrederii în 
discernământul propriului copil. În nici un caz nu trebuie să lansați către el 
afirmaţii precum: "Sunt sigur că tu te droghezi; nu vezi cum arăţi? De azi nu 
mai ieşi din casă". Înainte de a lua orice măsură, aveţi de făcut două lucruri 


importante: 
e Trebuie să căutați informaţii pertinente asupra fenomenului 


consumului de drog (vedeţi anexa noastră cu privire la serviciile care 


vă stau la dispoziție). Reţineţi: poate că informațiile pe care le căutaţi 

vor confirma ceva ce nu vă place deloc, dar trebuie s-o faceți. 
e Trebuie să vă acordați ceva timp pentru a observa comportamentul 


adolescentului. Cereţi şi altora din familie sau anturaj să contribuie la 
alcătuirea unui puzzle care să edifice asupra consumului. Dacă 
evenimentele sunt edificatoare, puteți să le scrieți, cu date şi detalii pe 


o hârtie, pentru a vă ajuta în confruntarea cu adolescentul. 


În cele ce urmează, iată câteva elemente care vă vor orienta în cazul 


eventualităţii consumului de drog la un adolescent: 


Indicii de probabilitate: 

- Pur şi simplu adolescentul pe care-l iubeşti s-a schimbat: minte, nu mai are 
poftă de mâncare, umblă neglijent, lipseşte de la şcoală, este neliniştit, agitat, 
uită să facă lucrurile pe care i le-ai cerut, cheltuie mai mulți bani - Vezi anexa 1 

- El bravează în faţa celor de-o seamă cu faptul că nu doar a auzit, dar a şi pus 
mâna pe droguri. 

- Cunoaşte detalii cu privire la senzațiile produse de drog; aceste detalii nu sunt 
menţionate imediat ce este solicitat să le menţioneze, ci atunci când relatările 


altuia nu corespund realităţii. 
- Adolescentul poate avea atitudini experiențiale adică - legate de situaţii 


concrete pe care le-a trăit. De exemplu, face fără să vrea gestul de a-şi freca 
braţul în care de obicei se injectează, strânge din buze şi inspiră adânc atunci 
când sunt evocate anumite momentele de satisfacție ale consumului etc. Toate 
acestea au însă un pronunțat caracter individual şi pot fi evaluate corect de 


către un psiholog. 

- Un important semnal de alarmă este următorul: cu cât adolescentul are mai 
mulţi prieteni consumatori, cu atât este mai probabil ca el să consume la rândul 
lui. 

- Unii dintre adolescenţii din anturajul lui pot fi îngrijoraţi de consumul lui de 


drog şi pot face mărturisiri în acest sens. De aceea este foarte important să aveţi 

legături pozitive cu aceşti adolescenți, bazate pe încredere reciprocă. Nu vă 
arătați insultat dacă cineva dinafara familiei dvs. lansează ipoteza că fiul sau 


fiica dvs. consumă drog. 


Indicii de certitudine: 
- Confesiunea din partea adolescentului care consumă drog, mai ales în situația 


în care conştientizează că are nevoie de ajutor pentru a se lăsa sau pentru a trece 


cu bine peste o criză în dependenţa lui. 
- O certitudine cu privire la consumul de drog o conferă semnele clinice şi 


paraclinice (de laborator) evaluate de un profesionist. 
Alterarea funcţiilor psihomotorii ale creierului poate fi cauzată de multe alte 


evenimente, în afară de drogurile ilegale. Iată câteva dintre ele: 
“Starea de oboseală, care poate îmbrăca diverse forme în funcţie de 


solicitările la care se supune adolescentul în dorinţa lui de a face performanţă. 
Mersul la sala de forță sau fitness, jocul pe calculator ore în şir, sporturile 
extreme pot modifica atitudinea corpului, privirea, coerenţa în comunicare a 
unei persoane. Spre deosebire de somnolența consumatorului de drog, cel 


obosit are o atitudine activă față de nevoia de a se odihni. 
e Anxietatea, o formă de teamă fără o cauză bine conturată, poate apare mai 


ales atunci când o persoană nu ştie la ce să se aştepte în viitorul apropiat. Ea 


este caracterizată de nelinişte, suspiciozitate, incoerenţă în atitudine. 
* Consumul de alcool, în diversele lui faze, poate da serioase tulburări de 


atitudine. In cazul în care este cronic, poate fi însoțit de tulburări psihice 


precum delirul (în faza de abstinenţă). 
“Bolile care afectează creierul sunt atât de numeroase şi de variate în 


simptome, încât până şi medicului îi este, uneori dificil să le diferenţieze de 
consumul de drog. 
“Putem avea de-a face cu boli afective care includ starea de euforie, 


sindroame de agitație, halucinații, boli neurologice care dau tulburări de 

echilibru sau de vorbire, iar unele boli infecțioase şi metabolice pot afecta 
creierul dând cele mai bizare manifestări. 

*Hoinărind prin locuri neaşteptate şi experimentând, cei tineri pot fi 
afectați de multe alte intoxicații cum ar fi cele cu insecticide, solvenți, 


medicamente. 


Ce puteţi face pentru a vă lămuri o bănuială privitoare la consumul de 
drog: 

Puteţi conveni cu adolescentul să mergeţi la un medic, după ce în prealabil ați 
găsit interese comune în această inițiativă. Accentul nu trebuie să cadă pe 


înlăturarea suspiciunilor, ci pe ajutorul pe care-l poate oferi medicul. 
Atenţie: orice persoană care are discernământ legal poate fi dusă la medic 


numai dacă exprimă un consimțământ în acest sens. Deşi legea permite 
părinților să-i ducă la medic pe copiii lor, drepturile copilului cer ca şi el să-şi 
poată exprima consimțământul pentru aceasta. 

Dar înainte de a propune prezentarea la medic, este important să încercați 
facilitarea unei eventuale dezvăluiri. În acest sens, sunt importante 


următoarele detalii: 
- alegerea unui confident agreat de adolescent; acesta nu trebuie să fie neapărat 


din familie; 

- transmiterea unor mesaje pozitive; din ele trebuie să se înțeleagă urmările 
bune pe care le poate avea confesarea, exemplele pozitive ale unor prieteni 
care au avut încredere în părinţii lor etc. În cazul în care adolescentul îi critică 


pe cei care s-au confesat, nu este necesar să le luaţi apărarea; 
- oferirea unui cadru deschis de a se confesa cu impresia că este timp destul, că 


oriunde şi oricând se poate face acest lucru etc. Din experienţa unor părinţi este 
mai bine ca prima confruntare să se producă acasă la altcineva şi nu în camera 


adolescentului. 

Trebuie să știți că o eventuală intenție de a se confesa asupra drogului este 
îngreunată şi chiar zădărnicită dacă: 
- înainte de dezvăluire anticipați diverse catastrofe legate de situația de 


consum (de exemplu "m-ar distruge să ştiu că tu te droghezi"); 
- trişați sau şantajaţi adolescentul sau pe cel care-l apără; 
- aplicaţi tortura psihologică sau fizică pentru extragerea cu orice preț a 


mărturisirii, arătând că ea este mai importantă decât însuşi cel pe care vreți să-l 
ajutați. Uneori există deja mărturisiri indirecte sau incomplete, dar părinții nu 


se mulțumesc şi forțează declararea fermă a consumului de drog. 


Din experiența noastră, există unele atitudini tipice pe care părinţii le adoptă 
atunci când se confruntă cu posibilitatea unui consum de drog al copiilor. lată o 
scurtă descriere a lor. Confruntaţi cu ideea că un om care consumă drog este 
pierdut pentru totdeauna, unii părinţi fac un fel de reacţie de "doliu". Primul 
mecanism din cadrul acestei reacții este negarea. Ca o consecință a negării, unii 
părinți sunt aparent indiferenți faţă de situaţia în care s-ar putea afla 
adolescentul. Ei spun adesea: "dacă iei droguri, să-ţi iei valiza şi să pleci, pe mine 
nu mă mai interesezi". Alți părinţi dau dovadă de o neîncredere totală în relaţie 
cu adolescenţii lor, spunând "ce ştii tu ce înseamnă să te droghezi?". Ei preiau 
toate interesele adolescentului, fie pentru a-l proteja pe acesta, fie pentru a proteja 
imaginea familiei. Uneori, în comportamentul unor părinţi se poate observa o 
atitudine duplicitară, adică aparent indiferentă faţă de cei din jur şi foarte 
afectată față de adolescent. Cel în cauză realizează destul de repede ce se 


întâmplă şi îşi caută un alt confident care are o atitudine deschisă constant. 

ÎNTREBĂRI FRECVENTE 


1. Copilul meu ştie ce e bine şi ce e rău. Ar putea fi păcălit de alții ca să 


consume droguri? 


Aici nu e vorba de păcăleală, ci de o provocare specifică adolescenţei. 
Din păcate, dar şi din fericire, sistemul de valori al unui adolescent este în 


continuă schimbare. El trece rapid de la vechile atitudini ale familiei sale la 
cele mai ciudate şi mai provocatoare comportamente ale celor de-o seamă. 
Cum competiţia este la mare preţ (mai ales la băieţi), orice provocare trebuie 
neapărat să primească un răspuns, chiar dacă este pornită într-o direcție 
greşită. Cu alte cuvinte, fiind solicitat să încerce un drog, fiul dumneavoastră 


nu se lasă păcălit, ci intră de bună voie într-un joc serios al grupului. 


2. Cum aş putea să fiu sigur că am un copil care nu va consuma niciodată 


droguri? 


Nimeni nu vă poate garanta acest lucru, dar multe aspecte depind de 


dumneavoastră. 
Protejarea copilului faţă de interacţiunea cu drogul este din ce în ce mai dificilă 


astăzi, având în vedere că substanţele care produc dependenţă sunt tot mai larg 
răspândite. Dacă un părinte are puţine şanse de a controla traficul droguri, el 
poate fi însă deosebit de eficient în educarea copiilor săi, astfel încât aceştia să 
ia decizii informate în propriul interes. O corectă atitudine faţă de bani, un 
sănătos profil hedonic (privitor la sistemul de plăceri), o bună orientare 
vocaţională (privitoare la hobby şi pasiuni) iată marile şanse pe care un 


părinte le acordă copilului său în evitarea toxicodependenței. 

3. Nu e mai bine să-l sperii, ca să fiu mai sigur? 


Nu, nu e bine deloc să folosiți frica. 
Din experiența modernă a celor mai buni specialişti în promovarea sănătății, în 


locul fricii este mult mai indicată folosirea mesajelor pozitive, cum ar fi 
umorul, jocul, curiozitatea. A folosi frica în prevenirea comportamentelor 
nesănătoase înseamnă a-l stimula pe individ să ascundă sau să nege aceste 


comportamente. 


4. Dintre toate semnele, care este cel mai sigur cu privire la consumul de 


drog la un adolescent? 


Desigur, cea mai sigură este surprinderea asupra faptei. 
Dar oare un părinte îşi doreşte cu adevărat să vadă cu ochii lui aşa ceva? În cele 


mai multe cazuri nu. Şi, în plus, flagrantul este un eveniment atât de 
traumatizant pentru adolescent, încât este asociat cu persoana care l-a surprins 
şi poate duce la evitarea sistematică a acelei persoane. Mult mai utilă în 
procesul luptei împotriva dependenţei este dezvăluirea făcută de însuşi 


adolescentul consumator. 


5. E chiar aşa de important să-l fac să mărturisească faptul că este 


toxicoman? 


Mărturisirea nu e o victorie asupra adolescentului, ci un pas în 


recuperarea lui. 
În teoria psihologică a rezolvării problemelor de viață, primul pas este 


recunoaşterea de către cel în cauză a faptului că există o problemă. Acest lucru 


facilitează colaborarea lui şi dovedeşte faptul că interesul părinților în a 


29 


T Salvati Copiii Manual pentru părinți 


elimina drogul nu este mai mare decât interesul lui. Dacă nu se realizează acest 
pas, există oricând riscul negării problemei ca scuză pentru o nouă alunecare în 
dependență. Desigur, dezvăluirea aceasta nu trebuie să fie obținută prin 


metode polițienești, ci mai degrabă psihologice... 


IV. COPILUL MEU CONSUMĂ DROGURI 


Să spunem că aţi aflat, într-un fel sau altul, că fiul / fiica este dependent de 
drog. Ce faceţi? 
e  Cereţiajutor 

Atunci când suntem într-o situație critică una dintre primele reacții este aceea 
de a căuta la altcineva o soluţie, o rezolvare. Ne este mai uşor să trecem printr-o 
situaţie critică atunci când discutăm cu persoane care au trecut printr-o situație 
similară. Există sfaturile şi reţetele. În această epocă, în care există reţete 
pentru orice, este imposibil să nu le căutăm şi noi. De multe ori ne rezolvăm 
problemele în acest mod. Uneori, însă, nu se potriveşte rețeta altuia pentru 
criza noastră. Uneori este nevoie de "ceva mai mult" pentru a depăşi o situaţie 
critică. Este nevoie să vă asumaţi această situaţie şi să o trăiţi. În aceste condiţii 
puteţi să descoperiți propria dumneavoastră reţetă. 

Nu e de dorit ca doar un singur membru al familiei să se ocupe de asta. Dacă cei 
care-l îndeamnă la a consuma drog sunt numeroşi, cei care-l ajută trebuie să fie 


mult mai numeroşi. 
e  Câştigaţi de partea dumneavoastră pe cei care sunt importanţi pentru 


adolescent. Este bine să aveţi aliaţi din toate laturile vieţii lui (şcoală, 
distracţii, sport, vocaţii etc). Cei care consumă şi nu se străduiesc să se 


lase nu vă sunt de folos, ci dimpotrivă. 
e Faceți împreună cu adolescentul un plan de intervenţie, specificând 


clar ce consecinţe s-ar ivi dacă-l încalcă. Aşteptaţi-vă să vi se testeze 

limitele şi fermitatea. 
e Aşteptați-vă la ce e mai rău: proteste vehemente, trucuri pe care nu 


credeți că le poate face, multă minciună etc. Prea multe aşteptări 


pozitive vă vor dezamăgi repede. 
DE CE "rețeta" altuia nu se potriveşte cu situația mea? 
Fiecare individ are propriul mod de asumare şi trăire a situației 


Înainte de a afla despre copilul lor că este toxicoman, părinții şi alți membri ai 
familiei au, deja, o atitudine în raport cu consumul de droguri şi cu 
consumatorii de droguri. De cele mai multe ori aceste atitudini împiedică 
asumarea situației. "Este o ruşine să ai aşa ceva în casă!" Multe familii "îşi 
asumă" situaţia ca pe un stigmat. Puteţi fi disperat pentru că imaginea familiei 
este afectată sau pentru că fiul care consumă droguri este singurul copil. Puteţi 
adopta o atitudine de negare pentru că vă e greu să acceptaţi că unui membru al 
familiei dumneavoastră i se poate întâmpla aşa ceva. În ambele cazuri este 
greu să vă asumaţi situaţia. Mulţi părinţi, dintre cei care s-au confruntat cu 
consumul de droguri, au reuşit să înveţe că dependenţa de droguri nu dispare 
peste noapte şi că sunt necesare răbdare şi iubire din partea lor pentru ca fiul 
sau fiica lor să depăşească această situaţie. De cele mai multe ori, însă, prima 


reacție a părinților este de a nu accepta situația. 
Fiecare individ are nivelul său de tragedizare a unei situaţii 


Fenomenul "tragedizării" este tipic în faza imediată aflării veştii că fiul sau 
fiica consumă droguri. Pentru că familia funcționează ca un sistem, această 
capcană a tragedizării îi poate înghiți nu numai pe părinţi, ci întreaga familie. 
"Nu mă mai pot ocupa de serviciu. Mi-e teamă că o să-mi pierd postul. Nu mai 


am chef să fac nimic, nici eu şi nici soţul. Nu îmi pot reveni." Acesta este unul 


31 


T Salvati Copiii Manual pentru părinți 


din momentele în care părinții se prezintă la un specialist, fie el din domeniul 
dezintoxicării, psihiatriei sau psihoterapiei. 

Majoritatea părinţilor tragedizează exagerat în privinţa situaţiei. Deşi este de o 
gravitate deosebită, consumul de drog are limitele lui şi nu este un lucru 
absolut. E] afectează puternic dezvoltarea socială a individului, dar nu-l ucide 
în cele mai multe cazuri; majoritatea foştilor consumatori de drog pot fi 


întâlniți şi la vârsta de şaizeci de ani, ca neconsumatori. 
Fiecare individ are propriile sale nevoi 


Atunci când starea de dependență este instalată, bineînţeles, primul pas care 
trebuie făcut este dezintoxicarea. Este simplu! Dar este persoana dependentă 
de acord cu dezintoxicarea? Doreşte ea să se lase de consumul de droguri? 
Părinţii care au trecut prin această situație ştiu foarte bine că dacă fiul sau fiica 
lor nu îşi doresc dezintoxicarea, recăderea se va întâmpla în timpul 
dezintoxicării, imediat după ieşirea din secția de dezintoxicare sau în paralel 
cu tratamentul ambulatoriu pentru suport. Aşadar, copilul dumneavoastră se 
poate afla în stadiul pe care doi specialişti în toxicomanie, Prochasca şi Di 
Clemente, îl numesc de precontemplare. Este vorba despre acel stadiu în 
care consumatorul de drog nu consideră consumul o problemă pentru el. El 
găseşte tot felul de raționamente pentru a-şi justifica comportamentul. Drogul 
îi oferă numai avantaje. "Este modul meu de a mă distra." "Mă ajută să mă simt 
bine şi nu există nimic care să mă facă să mă simt bine atât de repede. Altfel mă 
plictisesc. Toţi prietenii mei consumă." Acestea sunt justificări tipice pentru 
această fază de precontemplare. În acest stadiu un rol foarte important îl poate 
avea psihoterapeutul care poate lucra cu toxicomanul asupra sistemului de 
motivaţie, având suportul părintelui. Pentru a renunţa, din proprie iniţiativă, la 
consumul de droguri fiul sau fiica dumneavoastră are nevoie de motivaţie. 


Acesta este unul dintre momentele în care terapeutul poate interveni în 

acest triunghi toxicoman-părinte-terapeut. Părintele care a depăşit faza de 
"tragedizare" poate acorda suport copilului aflat în situaţie de criză. Părintele 
care nu a depăşit faza de tragedizare şi care nu a reuşit să accepte situaţia poate 
sabota munca psihoterapeutului, întreținând comportamentul de consum. 
Reproşurile, suspiciunea, atitudinea moralizatoare, în general, pot menține 


dependenţa. 


Fiecare individ acționează pentru că are o motivație. 
Care este oare această motivaţie? 


Sunt situaţii în care ceea ce îl determină pe toxicoman să decidă să renunţe la 
consum şi să caute ajutor este un eveniment din viața lui: supradoza unui 
"prieten" de consum, lipsa banilor, părinţii care nu mai vor să-i acorde adăpost 
sau bani, amenințarea cu părăsirea din partea iubitei. Acestea țin de o motivație 
exterioară care îl poate ajuta pe consumatorul de drog să se decidă să renunţe. 
Aceasta determină situația în care el se poate prezenta la un specialist. Poate 
veni însoţit de părinţi, de alte rude, de un prieten, de iubit(ă) sau singur. 
Caracteristic pentru această fază pe care, Prochasca şi Di Clemente, o 
numesc de contemplare este acceptarea faptului că dependența a devenit 
o problemă. Toxicomanul recunoaşte această problemă, dar nu se simte 


capabil de a face ceva. 
De multe ori însă, această acceptare a faptului că există o problemă în legătură 


cu consumul de droguri este numai un rezultat al constrângerii exercitate din 
exterior. De multe ori consumatorul de drog nu este convins că are o problemă. 
El poate ajunge şi la dezintoxicare fără să fie convins că ar avea o problemă. 
Bineînţeles, în acest caz recăderea bate la uşă. "Dacă ai sta singur, ai avea bani 
şi nu te-ar bătea nimeni la cap ai consuma în continuare?" La această întrebare 
mulţi dintre cei care, iniţial, veniseră cu ideea că trebuie să renunţe la consum 


răspund afirmativ. In acest caz este vorba, aşadar, de o falsă motivaţie. In 

această situație e conştient, oare, părintele că renunțarea la dependență nu se 
poate face peste noapte? Sunt frecvente cazurile în care părintelui îi place să 
creadă că după o săptămână de psihoterapie sau după o săptămână de 
dezintoxicare dependența a dispărut. Aşadar, acel lanț abstinență-recădere, 
cu care ne-am întâlnit des în experiența noastră, este întreținut de o falsă 
motivaţie. Motivația reală nu se poate căpăta decât în momentul în care 
consumatorul admite că dependenţa de drog a devenit o problemă pentru 
el. Aşadar, părintele ar trebui să fie conştient de faptul că o motivaţie reală nu 


se poate obţine de azi pe mâine. 
Fiecare individ continuă se acționeze pentru că are o motivaţie puternică 


Momentul în care toxicomanul a admis că are o problemă este un moment- 
cheie. El poate ajunge să admită acest lucru după o anumită perioadă de 


consum sau după o anumită experienţă de abstinență-recădere. 
La un moment dat, apare deci, în istoria unui consumator de drog în care 


conflictele şi inconfortul legate de consum sunt prea mari decizia de a face 
ceva, ca urmare a unei hotârâri proprii. Această situație înseamnă că 
toxicomanul este în faza de determinare. Dacă el şi face ceva concret, 
toxicomanul se găseşte în faza de acţiune conform celor spuse de Prochasca 


şi Di Clemente. 
În perioada post dezintoxicare există o centrare pe explorarea 


comportamentului de consum (importanța ritualismului în consum, 
importanţa stilului de viață în consum, importanța sistemului de relații în 
consum.) În această perioadă persoana dependentă poate învăța cum să facă 
față situaţiilor de risc crescut (situaţii în care ar putea relua consumul de drog), 
poate explora propriile nevoi şi poate deveni receptiv la nevoile altora, îşi 
poate descoperi noi interese şi modalităţi de a-şi petrece timpul liber şi îşi 


poate descoperi o orientare profesională. Redescoperirea "lucrurilor simple" 

se poate întâmpla tot în această fază şi familia ar putea sprijini această 
redescoperire. Atunci când spunem "lucruri simple" ne referim la lucruri pe 
care părinții şi alți membri ai familiei le pot face împreună cu tânărul 
toxicoman şi care ar putea reformula relația între el şi ceilalți membri ai 
familiei. Însărcinarea tânărului cu mici responsabilități care țin de gospodărie 
ar fi unul dintre aceste lucruri simple. Toate aceste activități pe care tânărul 
dependent le-ar realiza împreună cu familia ar putea cataliza refacerea 
relațiilor familiale. Activitățile inițiate în faza de acțiune pot fi consolidate în 
faza de menţinere (Prochasca şi Di Clemente). În aceste două faze părinții 
trebuie să dea dovadă de o mare flexibilitate. Deoarece tânărul dependent este 
într-o perioadă de căutare, de explorare a noi interese şi nevoi care ar putea sta 
la baza modificării stilului său de viață, părintele ar putea fi o oglindă a 
acestuia, oferind suport, înțelegere şi acceptare. Flexibilitatea se referă tocmai 
la această însoţire a tânărului dependent în căutarea lui. A fi flexibil poate fi 
dovada creşterii receptivităţii în raport cu nevoile propriului copil. Poţi fi, însă, 
receptiv la nevoile altuia numai dacă ştii să fii receptiv la nevoile tale. Din 
experiența noastră putem spune că puțini părinți pot face acest lucru. 
Psihoterapeutul poate fi "activat" şi în acest caz, în cadrul triunghiului 
toxicoman-părinte-psihoterapeut. Părintele poate învăţa împreună cu el cum 
să fie receptiv la propriile nevoi pentru a putea fi disponibil şi pentru nevoile 
altuia. Atunci când nu ştii să fii receptiv la nevoile tale se întâmplă, în aşa fel, 
încât ajungi să atribui nevoile tale celuilalt, în cele mai multe cazuri celor 


apropiaţi. Într-o asemenea situație poate apărea presiunea schimbării. 
Factori care influenţează orice "rețetă": 

e Presiunea schimbării 

e Comunicarea paradoxală 


e Recăderea ca efect al presiunii schimbării 

Presiunea schimbării se referă la toți acei factori care forțează, într-un fel sau 


altul, schimbarea fără a ţine seama de ritmul individului. 
Presiunea schimbării este un fenomen frecvent în ciclul recuperării 


toxicomanului şi poate declanşa o adevărată criză atât persoanei dependente 
cât şi familiei din care face parte. Această criză se poate asocia cu recăderea 
pentru că presiunea poate fi atât de puternică încât cedarea se întâmplă 
spontan. La ce se referă această presiune a schimbării? Fiecare individ are 
ritmul lui de schimbare, de evoluție, de asimilare. Nu poți impune unei 
persoane propriul tău ritm şi nu îi poți atribui propriile tale nevoi. Nici ca 
părinte nu poți cere copilului tău să adopte ritmul tău şi nu îi poţi cere să adopte 
nevoile tale. Vi se par cunoscute situațiile în care unul dintre părinți îşi 
însoţeşte copilul la cabinet şi vorbeşte în locul lui? Acest părinte se comportă 
ca şi cum nevoile sale ar fi nevoile copilului său. Atunci când acest lucru se 
întâmplă, persoana al cărui ritm este ignorat poate avea senzația că nu este 
acceptată aşa cum este, cu ritmul şi nevoile sale. Nevoia de a fi acceptat este 
una dintre principalele nevoi ale unei persoane care face eforturi pentru a 
depăşi o criză şi această persoană poate fi copilul dumneavoastră. În "euforia" 
generată de copilul său care a întrerupt consumul de drog, părintele începe să 
aibă aşteptări nereale în raport cu acesta, uitând că nu se poate renunţa, la un 
stil de viaţă, peste noapte. Aceste aşteptări nereale pun în umbră nevoile reale 
ale persoanei dependente. Părintele aşteaptă ca fiul lui să îşi plătească toate 
"restanțele" cu toate că el se află, încă, în perioada de recuperare. Alt părinte 
aşteaptă ca fiul lui să fie tot aşa de liniştit cum era în copilărie sau aşteaptă ca 
fiul lui să nu mai aibă nici un secret în raport cu el. Nevoia de a fi acceptat aşa 
cum este, nevoia de suport şi de înţelegere, nevoia de intimitate, nevoia de ai 
se arăta, din nou, încredere, sunt nevoi ale tânărului toxicoman în raport cu 
care părintele nu este receptiv atunci când el este centrat pe "planul" pe care îl 


are pentru fiul său şi nu pe ritmul şi nevoile acestuia. 

Am întâlnit mulți părinți care spuneau că ar face orice pentru ca fiul lor 
toxicoman să fie bine. Dar ce însemna acest "orice"? Acupunctură, o excursie 
la munte, bani... Acest "orice" pe care l-ar face părintele pentru copilul lui are 
legătură cu nevoile reale ale acestuia? Are legătură, de exemplu, cu nevoia de a 
fi respectat? Nevoia de a fi respectat ca fiinţă umană este o nevoie reală a 
persoanei dependente care încearcă să se reintegreze şi această nevoie există, 
în special, în raport cu persoanele apropiate. Este foarte adevărat că 
"inconfortul" părinţilor aflaţi în această situaţie este maxim dar "împiedicarea" 
în acest inconfort scade receptivitatea în raport cu nevoile reale ale tânărului 
dependent. Acţiunile unora dintre părinţii aflaţi în această situație se pot 
traduce aşa: "Am nevoie ca toate lucrurile să fie aşa cum au mai fost. Am 
nevoie de siguranţă şi de previzibil. Am nevoie să ştiu că nu o să mai faci nimic 
care să mă scoată din ale mele. Nu trebuie să mai ai nici o problemă." Aşadar, 
presiunea schimbării se întâmplă la graniţa între nevoile reale ale persoanei 
dependente şi nevoile celor care fac parte din mediul său de viaţă. Pe de o parte, 
există nevoia tânărului dependent de a fi tratat ca o persoană capabilă de a-şi 
schimba stilul de viaţă, de a fi tratat cu încredere şi respect iar pe de altă parte 
există nevoia de securitate a părinţilor. Nevoia de securitate a părinților este 
corelată cu nevoia de control, cu nevoia de a şti că totul va fi aşa cum 
trebuie... Tensiunea generată de presiunea schimbării poate determina reacţii 
tipice ale părinţilor aflaţi în această situație. Una dintre reacțiile tipice ale 
părinților aflați în această situaţie se traduce printr-o atitudine paradoxală: 
tendinţa de "a şterge cu buretele" experienţa legată de consumul de droguri 
(ţine de incapacitatea de a-şi asuma această experienţă) şi tendinţa de a-l trata 
pe tânărul dependent ca şi cum ar consuma în continuare. Această atitudine 


paradoxală generează o comunicare paradoxală. 

Comunicarea paradoxală apare atunci când, pe de o parte, părintele îi cere 
fiului, fiicei să uite peste noapte că a fost toxicoman iar, pe de altă parte, îl 
tratează ca şi cum ar consuma în continuare. E ca şi cum i s-ar spune, "Da. Ce 
a fost a fost dar, ia să văd, astăzi ai consumat? Ai ceva în buzunare?" 
Comunicarea paradoxală implică un dublu mesaj. Spun ceva, "Mă simt foarte 
bine!" şi, în acelaşi timp, fac ceva contrar celor spuse, fața mea exprimă 
dezgust. Această comunicare paradoxală stă la baza multor conflicte familiale. 
Unele familii au "tradiție" în folosirea comunicării paradoxale şi atâta timp cât 
nu vor conştientiza riscul pe care îl reprezintă acest tip de comunicare nu vor 
renunţa la ea. Tendinţa de a comunica paradoxal creşte mai ales în situaţii de 
criză şi apare şi în familii care nu au "tradiție" în a comunica paradoxal. 
Perioada în care persoana dependentă a trecut de la statutul de consumator la 
statutul de neconsumator este o situaţie de criză în familie, situaţie în care 


comunicarea paradoxală se intensifică. De ce? 


Recăderea ca efect al presiunii schimbării 
Recăderea se poate întâmpla brusc, în aparență, după o perioadă mai mică sau 


mai mare de abstinenţă. Factorii exteriori cu care se poate asocia recăderea 
sunt mulţi. Întâlnirea cu un prieten de consum, întâlnirea cu iubita care încă 
mai consumă, lipsa unei ocupații...Da. Există multe evenimente şi persoane, 
din viaţa tânărului dependent, pe care părinţii ar putea da vina, numai că vina 
nu este a nimănui. Atunci când presiunea schimbării despre care am vorbit mai 
sus este foarte puternică are loc recăderea. Chiar şi atunci când tânărul merge 
la psihoterapeut riscul recăderii există pentru că acest tânăr nu este pregătit să 


facă faţă unei presiuni atât de puternice. 
În acelaşi timp, tînărul dependent are nevoie de timp pentru a se obişnui cu 


noul statut de persoană care nu mai consumă drog. 

CONCLUZIE 


Fiecare persoană are ritmul ei de asimilare, de schimbare şi de dezvoltare. 
Părintele are nevoie de timp pentru a-şi recăpăta încrederea în copilul lui şi 


pentru a se obişnui cu noul statut de neconsumator al acestuia. Aşa se explică 
acea reacție paradoxală a lui: este conştient că acesta nu mai consumă, dar se 


comportă ca şi cum el ar consuma în continuare. 
Pe de altă parte, tânărul care a renunțat la consumul de droguri se aşteaptă să fie 


tratat ca atare. Dacă nu mai consum mă aştept ca ceilalți să nu mă mai trateze ca 
pe o persoană dependentă şi nici ca pe o persoană care nu a avut niciodată de-a 
face cu drogurile. Aşteaptă să fie tratată ca o persoană care a depăşit o perioadă 
critică iar acum încearcă să îşi descopere noi interese, încearcă să fie integrat 
într-un alt mod în familie şi în societate. Toate aceste nevoi şi aşteptări 
necomunicate de copii şi de părinţi se traduc printr-o mare confuzie şi 
tensiune. Tensiunea şi confuzia pot fi evitate în momentul în care fiecare dintre 
cei implicaţi devin conştienţi de ceea ce aşteaptă fiecare de la celălalt. În 
triunghiul dependent-părinte-psihoterapeut, psihoterapeutul poate servi ca un 
fel de oglindă prin care tânărul toxicoman şi părintele să se vadă aşa cum sunt 
ei, cu ritmul lor, cu nevoile lor, cu aşteptările lor. La un moment dat 
suspiciunea părintelui poate deveni atât de insuportabilă încât persoana 
dependentă să se hotărască să plece de acasă sau să recadă. Reacţia lor este 
următoarea, "O să mă duc să iau din nou o bilă ca să le arăt că sunt drogat aşa 
cum mă cred ei." Şi uneori, mulți dintre aceşti tineri chiar o fac. Manifestarea 
suspiciunii şi neîncrederii este legată de o anumită tendință către "detectivism" 
a părinților în această perioadă. 

Experienţa noastră psihoterapeutică ne-a demonstrat că este o iluzie să-ţi 
imaginezi că se poate obține schimbarea lucrând numai cu tânărul dependent. 


Persoanele cu care acesta este în relație sunt foarte importante din punct de 

vedere al schimbării comportamentului lui. Atâta timp cât el interacționează cu 
aceste persoane şi ele folosesc acelaşi tip de relaționare, tânărul toxicoman îşi va 
menţine comportamentul obişnuit în afara spațiului terapeutic. De ce? Dacă el 
este implicat într-o comunicare paradoxală cu părinții lui, odată întors în spațiul 
familial va intra în acest tip de comunicare cu aceştia indiferent de ceea ce s-a 
întâmplat în spaţiul psihoterapeutic. Majoritatea părinţilor consideră că numai 
persoana care are o problemă, aşadar tânărul dependent, trebuie să schimbe ceva 
la el. "El este problema, el trebuie să meargă la psihoterapeut ca să se facă bine. 
Noi nu am avut niciodată probleme de genul acesta în familie. Am terminat 
facultatea cu 10, am fost olimpic la matematică. Am avut performanţe, domnule! 
EI nu ştie nici măcar pe ce lume trăieşte." Bineînţeles că un părinte care are 
această atitudine nu o să accepte niciodată că, pentru a rezolva o astfel de 
problemă, este necesară implicarea tuturor membrilor familiei. Prin acest mod de 
a vedea lucrurile statutul de "corp străin" pe care îl poate căpăta tânărul 
toxicoman este garantat. Astfel, comportamentul dependent poate fi întreţinut şi 


munca psihoterapeutului sabotată. 
Părintele ar trebui să devină conştient că într-o relație interumană nu există 


niciodată un singur "vinovat". Responsabilitatea relaţiei nu aparține niciodată 
numai uneia dintre persoanele implicate. Pentru ca problema tânărului 
dependent să poată fi rezolvată este necesar ca părintele să facă parte din acest 
triunghi toxicoman-părinte-terapeut, acceptând că într-o relaţie schimbarea, 
dacă se întâmplă, trebuie să se producă la ambii parteneri. Altfel este vorba despre 
o falsă schimbare. În acest fel părintele îl susţine pe psihoterapeut în demersul său 
iar în raport cu tânărul dependent el poate funcționa, după cum am mai spus, ca 


oglindă însoţindu-l în căutarea lui şi schimbându-se odată cu el. 

ANEXA 1 


*Jată, spre exemplificare, numai câteva semne ale celor care consumă droguri 


ilicite. 


Când tocmai a fumat marihuana, se poate observa că: 


Are ochii foarte roşii 

Are pupilele mărite 

Este ameţit şi merge mai nesigur 

Are atitudini de prostuţ şi râde fără motiv 

Nu prea îşi aminteşte ceea ce tocmai s-a întâmplat 

Mănâncă mai tot timpul, în special dulciuri 

Atunci când efectul scade, după câteva ore, îl apucă un somn irezistibil 
Poți găsi în preajma lui pipe, hârtii pentru țigarete, haine cu miros de 


frunze arse, picături pentru ochi, etc. 


Când tocmai a consumat heroină, se poate observa că: 


Are pupile contractate "ca acele de gămălie" 

Piele palidă 

Nu mai mănâcă 

Fumează foarte mult 

E detaşat, indiferent faţă de cei din jur 

Prin preajmă poți găsi un adevărat arsenal (pliculeţe cu pudră albă, 


galbenă sau maro cu gust amar, pipe, ace, seringi, folie de aluminiu, 


brichete, lingurinţă, fiole cu apă distilată, helas sau sare de lămâie, etc) 
Are miros specific de oţet 


Riscul consumului regulat sau în cantitate mare constă în apariţia tulburărilor 


respiratorii şi a constipaţiei cronice, iar la femei apare menstruaţia neregulată. 


Din punct de vedere psihic pot apărea: anxietate, schimbări ale stării de spirit, 


paranoia şi pierderea poftei de mâncare. Toate acestea acumulate, în timp, duc 

la scăderea greutății corporale şi a rezistenței naturale la îmbolnăviri. 
Vali povesteşte: 


Ce fel de "bine" îţi e de la heroină... 

La început, dacă te-ai injectat, simţi o căldură în tot corpul, căldură care ajunge 
la ceafă. Eşti tot mai indiferent față de ceilalţi, de griji. Apoi ai în tine o stare de 
iubire, de fericire, îţi vine să pupi pe toată lumea, ba chiar te apucă un fel de 
hărnicie, unii se apucă de curăţenie prin casă. După aia începe să te roadă 
conştiinţa, de câte ori tragi zici: "Gata, dom'le, de azi nu mai trag" şi eşti hotărât 
să te laşi, dar cât eşti sub efect. Când nu mai eşti sub efect, nu mai vrei să te laşi. 
Şi încă ceva: vomiţi când eşti sub efect, vomiţi cu uşurinţă orice ai pune în 
gură, dar nu e ca atunci când ţi-e rău, doar că nu-ţi mai trebuie nimic şi după ce 


verşi te simţi uşurat. 


„Şi ce simţi când îţi e foarte rău 

Dacă ai tras foarte mult, simţi aşa, ca şi cum te-ar fi trăznit. Ori adormi, ori 
începi să vomiti instantaneu, ori ai dureri foarte mari de cap, nu vezi bine, nu 
poţi să te relaxezi, nu poţi să te deplasezi, nu vorbeşti coerent, ţi se face scârbă 
de marfă, că nu e ca la cocaină să-ţi vină să tragi mereu. Dacă sunt unii care 
fumează heroină în preajmă, nu le suporţi mirosul. Până la urmă tot adormi, ca 


într-un fel de leşin. 
Ei, dar când îţi lipseşte heroina, vomiţi nasol de tot parcă ti-ar fi rău din stomac. 


Şi pe urmă dureri, dar nu doar de oase, ci tot corpul ca şi cum ai fi bătut. Şi 
pielea... nu suporţi să te atingă nimeni, nici măcar să te mângâie sau să te 
întrebe ceva, eşti foarte irascibil. Îţi curg ochii, nasul la fel. Simţi o disperare 


mare, să faci rost de bani ca să-ți faci doza. Eşti disperat pur şi simplu... 

Când tocmai a consumat amfetamine, se poate observa că: 
e Arepupilele dilatate 
e Areun comportament agresiv 
e Este maivorbăreţ, confuz 
e Numaimănâncă 
e Poți găsi asupra lui tablete, capsule cu diferite înscrisuri şi de diverse 


culori, pliculeţe cu pulbere colorată de la maroniu la alb 


In timp, adolescentul are o stare de oboseală extremă, iritabilitate, depresie şi 
insomnie gravă, scade mult în greutate ca urmare a unei grave dereglări a 


apetitului alimentar. 
Consumul cronic de amfetamine generează psihoze (care uneori se pot 


manifesta sub formă de halucinaţii sau iluzii). 


Când tocmai a consumat cocaină se poate observa că: 
e  Arepupile dilatate 
e Este foarte comunicativ 
e Areo atitudine superioară 
e Are ochii injectați, lăcrimoşi cu pupile dilatate şi nasul care curge în 
permanență 
e Poți găsiasupra lui pliculeţe cu pudră albă cristalină, cu gust amar 
e Aremiros slab de benzină 


Consumul în doze mari şi repetate frecvent duce la anxietate, iritabilitate, 
paranoia, somn agitat şi neodihnitor. Toate aceste simptome sunt asociate cu 
lipsa poftei de mâncare. Din acest motiv, consumatorii de Cocaina şi Crack 
sunt subponderali, încercănaţi şi suferă de o stare de oboseală cronică. 
Consumul frecvent de Cocaina creşte riscul apariţiei infarctelor miocardice şi 


a accidentelor vasculare cerebrale. 

Ketamina Special K 


Ketamina este utilizată ca anestezic în domeniul medical veterinar. 


Când tocmai a consumat, se poate observa că: 


Are un limbaj neclar 

Are o coordonare musculară deficitară 

Are halucinaţii vizuale şi auditive 

Consideră că ceea ce se întâmplă e real, expunându-se accidentelor şi 


rănirilor grave 


Mâncatul sau băutul înainte de administrare (ca şi a oricarui alt anestezic) 


poate produce vomă. 

ANEXA 2 
DROGURILE ŞI FEMEILE 


Ce efecte are consumul de droguri asupra ciclului menstrual? 

S-a demonstrat că există droguri precum Heroina, Metadona, unele 

Amfetamine şi chiar Ecstasy care produc dereglări ale metabolismului 
hormonal şi a ciclului menstrual. Tulburările produse de consumul cronic al 
acestor droguri încep cu pierderea interesului pentru viaţa sexuală şi dispariția 
menstruației. Nu toate femeile care consumă droguri cunosc acest aspect, aşa 
că au suferit din cauza aşa-numitei "sarcini fantomă" . În absenţa menstruației 
câteva luni consecutiv, ele au crezut că este vorba de o sarcină dar, de fapt, 
acesta era unul din efectele adverse ale drogurilor. 
Partea neplăcută este că unele dintre aceste femei, pot să fie cu adevărat 
însărcinate, dar să nu îşi dea seama de acest lucru deoarece sunt obişnuite cu 
cicluri neregulate. În acest caz, apariția dependenţei naturale a fătului la drog 
este iminentă. 


Administrarea de pilulele contraceptive combinată cu consumul de droguri 
poate genera probleme? 


Amestecul de droguri poate conduce la efecte neaşteptate. Pilula contraceptivă 
este un medicament şi ca atare este posibil să interacţioneze cu alte droguri. 
Pilula produce creşterea tensiunii arteriale, la fel ca şi ecstasy sau 
amfetaminele. Combinând aceste droguri cu pilula contraceptivă creşte riscul 
apariției unor afecțiuni cardiace, hepatice şi a unor probleme legate de 
tensiunea arterială. Stimulentele ar trebui evitate de oricine suferă de afecțiuni 


cardiace sau tensiune arterială oscilantă. 


Dacă mama consumă droguri fătul poate fi afectat? 
Sănătatea fătului poate fi afectată de numeroşi factori, materni şi de mediu. 

Vârsta, sănătatea, stresul la care este supusă mama sau factorii genetici au un rol 
important în dezvoltarea fătului . Continuarea consumului de droguri in timpul 
sarcinei poate complica acest tablou. 

Consumul de alcool şi alte droguri poate genera numeroase alte probleme. 
Sindromul alcoolic fetal produce o serie de binecunoscute anomalii şi apare la 
copiii mamelor care consumă alcool în timpul sarcinii. 

Drogurile injectabile precum heroina sau amfetaminele expun femeile la riscul 
altor complicaţii. Folosirea acelor şi a echipamentului injectabil contaminat 
creşte posibilitatea infectării cu HIV, cu virusul hepatitei B şi C, virusuri ce pot fi 
transmise şi la făt. 

Când femeia însărcinată îşi administrează un drog, acesta poate străbate uşor 
placenta trecând în sângele copilului, fătul fiind astfel expus aceloraşi efecte ale 
drogului ca şi mama lui. 

Copilul născut de către o mama care a consumat heroină în timpul sarcinii, este şi 
el dependent de drog. La câteva ore după ce vine pe lume, în lipsa administrării 
drogului, nou născutul intră în sevraj, care la această vârstă are manifestari grave, 
punându-i în pericol viaţa. 

Copiii născuţi din mame consumatoare de Cocaină, tranchilizante sau 
amfetamine au o greutate mai mică la naştere, iar dezvoltarea lor intelectuală e 
mai dificilă decât a copiilor de aceeaşi vârstă cu ei dar proveniţi din mame care nu 
au experimentat drogurile. 

Fumatul în timpul sarcinii este periculos întrucât tutunul conţine mai mult de 
2000 de substanţe, inclusiv nicotină şi monoxid de carbon. Acestea trec prin 
placentă şi reduc aprovizionarea cu oxigen a fătului, ceea ce creşte riscul 
retardului mintal, avorturilor spontane, nașterilor premature. În plus, mai multe 
droguri pot trece şi în laptele matern, copilul fiind astfel supus consumării unor 
produse chimice periculoase în timpul alimentării la sân. 

În mod evident, posibilele probleme generate de consumul de alcool, tutun şi alte 
droguri sugerează faptul că aceste femei trebuie să ceară sfatul şi ajutorul 
profesioniştilor. 

ANEXA 3 


VOCABULAR 


Termenul de droguri acoperă o gamă largă de substanțe ce pot afecta 
starea fizică şi psihică a unei persoane. Altfel spus drogurile pot modifica felul 
în care percepem realitatea, reactionăm sau comunicăm cu ceilalți. Drogurile 
influențează ceea ce simțim şi pot schimba imaginea despre sine şi despre 


lume. Din categoria drogurilor fac parte: 
> Substantele folosite împotriva durerii de tipul morfinei, heroinei, ete 
> Substanțele care modifică modul de a vedea şi a auzi de tipul LSD şi unele 


amfetamine, etc.; 
> Substanțele care stimulează activitatea SNC de genul marihuanei, 


cocainei, crackului, ecstasy, amfetaminelor, cofeinei şi nicotinei 
>  Depresivele SNC cum ar fi unele medicamente (ex. tranchilizantele) şi 


alcoolul 
> Produsele casnice şi industriale de tipul solvenților, aerosolilor şi 


substanţelor volatile care pot deveni droguri dacă sunt utilizate în mod 


abuziv. 
Termenul de dependenţă descrie comportamentul unei persoane care 


consumă zilnic droguri şi care are dificultăţi în a renunţa la consum. Este un 
comportament tipic, care are drept scop primordial obţinerea unei noi doze de 


drog, indiferent de mijloacele folosite pentru a atinge acest ţel. 
Dependenţa fizică se manifestă la reducerea dozelor, la întreruperea 


completă a administrării sau la amânarea acesteia peste limitele suportabile de 
către organism. Efectul acestei dependențe îmbracă aspectul sindromului de 
sevraj. 

Dependența psihică se manifestă prin dorinţa imperioasă şi irezistibilă 


ce obligă pe toxicoman să continue utilizarea drogului care i-a adus 

dependență şi se poate instala indiferent de drog, cu anumite particularități 
pentru fiecare drog în parte. Consumatorii simt că nu pot supraviețui fără 


drogulsau drogurile alese. 
Dependența naturală apare odată cu naşterea individului atunci când 


mama acestuia este toxicomană. 
Dezintoxicarea este procesul prin care un toxicoman este tratat pentru a 


scăpa de dependența fizică pentru un anume drog. 
Termenul de "droguri tari" se referă la drogurile de genul: heroină, 


crack care sunt considerate mai periculoase şi care pot conduce rapid la 
dependenţă. 
Drogurile uşoare sunt drogurile considerate mai puţin problematice, de 


tipul marihuanei, haşişului şi al unor amfetamine. 
Supradoza reprezintă consumul oricărui drog în cantitate mare, cu 


apariția unor efecte adverse de ordin fizic şi mintal grave. Poate fi accidentală 
şi urmată de consecinţe fatale dacă nu se acordă un ajutor medical specializat 


în cel mai scurt timp. 
Politoxicomania reprezintă consumul mai multor droguri, deseori cu 


intenția de a le spori efectele sau de a contracara efectele unora în beneficiul 
altora. De exemplu, mulți oameni fumează marihuana în scopul de a diminua 


efectele consumului de heroină. 
Psihoactiv este un termen generic utilizat pentru a descrie drogurile care 


produc modificări ale stării de spirit. 
Recăderea reprezintă reînceperea consumului după o perioadă de 


abstinență. 
Toleranţa se referă la modul în care organismul se adaptează la prezenţa 


repetată a unui drog. Aceasta înseamnă că este necesar sa se administreze doze 
din ce în ce mai crescute pentru a obţine un efect plăcut asemanator cu cel 
obținut după luarea primelor doze. Dacă se întrerupe consumul pentru o 


anumită perioadă de timp, toleranța scade. În acest caz toleranța devine foarte 

importantă, mai ales pentru consumatorii de heroină. Aceştia pot ajunge uşor 
la starea de intoxicare după o perioadă de timp de abstinenţă, dacă reîncep să 


consume pornind de la aceeaşi cantitate consumată anterior. 
Tranchilizantele sunt droguri sintetice, de uz medical, folosite în 


tratamentul anxietăţii, depresiei, insomniei dar şi ca relaxant muscular. 
Toxicomanul este persoana dependentă de un anumit drog. 
Sevrajul reprezintă răspunsul organismului la absenţa bruscă a drogului 


cu care este obişnuit. În sevraj, natura simptomelor şi intensitatea acestora 
diferă în funcţie de drogul administrat. Cel mai sever sevraj apare la heroină şi 
se manifestă prin: tremur puternic, dureri articulare şi musculare, dureri 
abdominale însoțite de simptome specifice stării de gripă (greață, vărsături, 


febră, frisoane, transpiraţii), neliniște, insomnie. 

ANEXA 4 


SERVICII 

PREVENIRE: 

1. Agenția Naţională Antidrog 

Bd. Unirii nr. 37, bl. A4, sector 3, Bucureşti 

Persoană de contact: chestor Vasile Popa 

Tel: 021/3233030 int. 21729 

Fax: 021/3266727 

2. Centre de Prevenire şi Consiliere Antidrog 

ALBA - P-ţa Iuliu Maniu nr. 13, et.2, Alba Iulia; Tel. 0258. 934 


ARAD - Bd. Revoluţiei nr.73, corp II, ap.10, Arad; Tel. 0257. 934 


ARGEŞ - Bd. Republicii, bl. E3C, intrarea B, et.2, camerele 1-2, Piteşti; 
Tel. 0248. 934, 0248. 206126 


BACĂU - Str. Nordului nr.1 1bis, Bacău; Tel.0234. 934 
BIHOR - Str. Corneliu Coposu nr.2, et.2, camera 85, Oradea; Tel. 0259. 934 


BISTRITA NĂSĂUD - Str. Vasile Conta nr.1, Bistriţa; Tel. 0263. 934, 
0263. 212675 


BOTOŞANI Str. Unirii nr.2, Botoşani; Tel.:0231. 934, 0231. 514299 
BRAŞOV Str. Mureşenilor nr.5, Tel.: 0268. 934 


BRĂILA - Str. Polonă nr.18, Braila, Tel.: 0239. 934, 0239. 662859 

BUCUREŞTI - Sector 1 - Leaganul "Sfanta Ecaterina", 
bd. Maresal Averescu nr. 17, Tel.: 9341, 021. 222.42.35 


BUCUREŞTI - Sector 1 - Leaganul "Sfanta Ecaterina", 
bd. Maresal Averescu nr. 17, Tel.: 9341, 021. 222.42.35 


BUCUREŞTI - Sector 2 - Spitalul "Sfantu Ciprian", Soseaua Pantelimon 
nr. 27, Tel.: 9342, 021. 253.13.73 


BUCUREŞTI - Sector 3 Bd. Mihai Bravu nr. 281-283, 
Tel.: 9343, 021. 326.63.03 


BUCUREŞTI - Sector 4 - str. Mirea Mioara Luiza nr. 1A, Tel.: 9344 


BUCUREŞTI - Sector 5 - Piata 13 Septembrie, str. Antiaeriana nr. 6, 
Tel.: 9345, 021. 420.2545 


BUCURESTI - Sector 6 - Bd. Iuliu Maniu nr. 111, 
Tel.: 9346, 021. 434.11.10 


BUZĂU - Str. Mesteacanului nr. 1, Buzau, Tel.: 0238. 934, 0238. 725999 


CARAŞ SEVERIN - Piaţa 1 Decembrie 1918 nr. 7, et. 1, cam. 5, Reşiţa 
Tel.: 0255. 934 


CĂLĂRAŞI - in cladirea Prefecturii, Str. Sloboziei nr. 9-11, Calarasi 
Tel.: 0242. 934, 0242. 312501 


CLUJ - Cluj, in cladirea Prefecturii, Tel.:0264. 934, 0264. 433119 
CONSTANȚA - Aleea Lăcrămioarei nr. 1, Constanta Tel.: 0241. 934 


COVASNA - str. Kossuth Lajos nr. 1, Sfântu Gheorghe Tel.:0267. 934, 
0267. 351817 


Jd 


T Salvati Copiii Manual pentru părinți 


DÂMBOVIȚA - Str. I.C. Vissarion nr.1, Targoviste Tel.: 0245. 934 


DOLJ - Oficiul Judetean de Cartografie si Geodezie, str. Breslei nr. 26, 
Craiova Tel.:0251. 934, 0251. 415460 


GALAȚI - Pavilionul Administrativ al Prefecturii, str. Al. I. Cuza , bloc 
"Cristal", sc.2,et.2, Galati, Tel.: 0236. 934, 0236. 461800 


GIURGIU - Policlinica Giurgiu, Soseaua Alexandriei nr. 7-9, et.2, Giurgiu, 
Tel.: 0246. 934 


GORJ - CasaTineretului, B-dul Nicolae Titulescu, Targu Jiu Tel.:0253. 934 


HARGHITA - Directia de Sanatate Publica, Str. Tudor Vladimirescu nr. 48, 
Miercurea Ciuc, Tel.: 0266. 934, 0266. 324483 


HUNEDOARA - bd. 1 Decembrie nr. 20, Deva, Tel.:0254. 934, 0254. 
227954 


IALOMIȚA - Directia Judeteana a Tineretului si Sporturilor, Aleea 
Stadionului nr.3, Slobozia, Tel.:0243. 934 


IAŞI - Caminul Scolii Sanitare Postliceale, Str.Nicolae Bălcescu, nr.28, 
Iasi, Tel.: 0232.934 


ILFOV - Inspectoratul Politiei Judetene, Str. Fabrica de Glucoză nr. 5-7, 
Sector 2, Bucureşti, Tel. 9347, 021. 233.29.81 


MARAMUREŞ - Policlinica nr.2, Str. Progresului nr.17, Baia Mare, Tel.: 
0262.934 


MEHEDINȚI Str. Traian nr.89, camera 58, Drobeta Turnu Severin, 
Tel.:0252. 934, 0252. 322705 


MUREŞ - Directia de Sanatate Publica, str. Bartok Bella nr. 1, Targu 
Mures, Tel.: 0265. 934, 0265. 250131 


NEAMȚ B-dul Traian nr. 165, Piatra Neamt, Tel.:0233. 934 

OLT - in cladirea Prefecturii, B-dul Al. I. Cuza nr. 12, Slatina, 
Tel.: 0249. 934, 0249. 416239 


PRAHOVA - Inspectoratul Scolar Judetean, str. Maramures nr. 6, Ploiesti, 
Tel.: 0244. 934, 0244. 511780 


SATU MARE - Palatul Administrativ, piata 25 Octombrie nr.1, et.7, cam.8, 
Satu Mare, Tel.: 0261. 934 


SĂLAJ - Directia Judeteana a Tineretului si Sporturilor, P-ţa Iuliu Maniu 
nr.12, Zalau, el.:0260. 934 


SIBIU - Palatul Copiilor, str. Constitutiei nr. 7, Sibiu, Tel.:0269. 934 


SUCEAVA - Casa Judeteana de Asigurari de Sanatate, str. prof. Murariu 
Leca, Suceava, Tel.: 0230. 934, 0230. 530908 


TELEORMAN - str. Libertatii nr. 1, Alexandria, Tel.: 0247. 934 


TIMIŞ Piaţa Libertăţii nr.1, Timisoara, Tel.: 0256. 934, 0256. 
43235 1TULCEA Direcţia Judeţeană de Tineret şi Sport, Str. Concordiei 
nr.10, Tulcea, Tel.: 0240. 934 


VASLUI Str. Mihail Kogălniceanu nr. 16, Vaslui, Tel.:0235. 934, 0235. 
314000 


VASLUI Str. Mihail Kogălniceanu nr. 16, Vaslui, Tel.:0235. 934, 0235. 
314000 


VÂLCEA B-dul Tineretului nr. 13, et.4, Sala A, Râmnicu Vâlcea, 
Tel.:0250. 934, 0250. 714593 


VRANCEA - Primaria, str. Dimitrie Cantemir nr. 1bis, parter, Focsani, Tel.: 
0237. 934 


3. Centrul Naţional de Promovare a Sănătăţii şi Programe 
Str. Vaselor nr. 31, sector 2, Bucureşti 
Persoană de contact: Luminiţa Marcu 
Tel: 021/2527834 sau 021-42523551; Fax: 021/2523014 

TRATAMENT pentru Dezintoxicare 

Adulţi 

Spitalul Alexandru Obregia - Secția XVI 

Şos. Berceni nr. 10, sector 4, Bucureşti 

Persoană de contact: Director Dr. Lucian Vasilescu 
Tel: 021-3344973 / 465; 021-3343532 

Nr. paturi - 25 


Spitalul Alexandru Obregia - Secția XVII 

Şos. Berceni nr. 10, sector 4, Bucureşti 
Persoană de contact: Dr. Doina Constantinescu 
Tel: 02 1- 3344973 / 490 

Nr. paturi - 35 


Centrul de Evaluare şi Tratament a Toxicodependenţelor 
pentru tineri "Sf. Stelian" 

Str. Ing. Cristian Pascal nr. 25-27, sector 6, Bucureşti 
Persoană de contact: Dr. Cristina Hudiţă 

Tel/Fax: 021-3154961 

Nr. paturi - 14 


Minori 

Spitalul Alexandru Obregia - Secția de Neuropsihiatrie Infantilă 
Şos. Berceni nr. 10, sector 4, Bucureşti 

Persoană de contact: Dr. Corina Ciobanu 

Tel: 021-3345175/364 

Nr. paturi - 8 


TRATAMENT SUPRADOZĂ 

în cazul minorilor 

Spitalul Clinic de Copii "Grigore Alexandrescu" - Secţia de Toxicologie 
Bd. Iancu de Hunedoara nr. 30 - 32, sector 1, Bucureşti 

Persoană de contact: Director Dr. Coriolan Ulmeanu 

Tel: 021-2106183,021-2106282 

în cazul adulților 

Spitalul Clinic de Urgență Floreasca - Secția de Toxicologie 
Calea Floreasca nr.8, sector 1, București 

Persoană de contact: Dr. Radu Macovei 

Tel: 021-2300106/291; 021-2308000 


CENTRE DE TRATAMENT ÎN AMBULATOR 
Laboratorul de Sănătate Mintală, sector 4 

Str. Argeşelu nr. 8, sector 4 

Persoană de contact: Director Dr. Budileanu 

Dr. Christian Bellu Bengescu 

Tel: 4502102; 4501805 

Sevicii gratuite: 

- tratament de substituție cu metadonă 

- suport psihologic de specialitate 

Laboratorul de Sănătate Mintală, sector 3 
Spitalul de Psihiatrie Titan 

Persoană de contact: Dr. Micloş 

Tel: 3400335/159 sau 175 

Servicii gratuite: 

- tratament de substituție cu alte medicamente 

- suport psihologic de specialitate 

Centrul de Evaluare şi Tratament a Toxicodependenţelor 
pentru tineri "Sf. Stelian" 

Str. Ing. Cristian Pascal nr. 25-27, sector 6, Bucureşti 
Persoană de contact: Dr. Cristina Hudiţă 

Tel/Fax: 021-3154961 


CENTRULDE POST- CURĂ ŞI REABILITARE PSIHOSOCIALĂ 
Spitalul de Psihiatrie "Bălăceanca" - sectorul Agricol Ilfov 

Persoană de contact: Şef secție Dr. Cristina Popescu 

Telefon: 021-2551411; 021-2552400 

CENTRULDE CONSILIERE PENTRU ADOLESCENȚI ŞI TINERI 
CETTT "Sf. Stelian" 

Str. Ing. Cristian Pascal nr. 25-27, etaj 2, sector 6, Bucureşti 

Tel: 021-2126176 sau 021-2126177 

Program: 

Luni- Vineri între orele 10-15 

Servicii gratuite şi anonime: 

- psihoterapie individuală 

- terapie de grup 

- psihoterapie de cuplu 


Programe de HARM REDUCTION 

ALIAT (Alianţa de Luptă Împotriva Alcoolismului şi Toxicomaniei) 
Centrul RISC MINIM -Spitalul Alex.Obregia 

Persoană de contact: Bogdan Glodeanu 

Tel: 2550929 sau 3344266/488 

Program: 

Luni-Vineri orele 10 -18 

Servicii gratuite: 

- schimb de seringi 

- materiale igienico sanitare 


Open Doors 

Institutul de Boli Infectioase Prof. Dr. M. Balş 
Str. Dr. Grozovici nr.1, sector 2 

Persoana de contact: Odette Chirilă 

Tel: 2122643 

Program: 

Luni-Vineri orele 14-16 

Servicii gratuite şi anonime: 

- schimb de seringi, materiale igienico sanitare 
- testare HIV, hepatită B şi C 

- vaccinare hepatită A şi B 

Asociația Română Anti SIDA -ARAS 

B-l. Gării Obor, nr. 23, et. 2, ap. 8, sector 2, Bucureşti 
Tel.: 252414 sau 2524142 

Program: 

Marţi - Miercuri orele 9 -13 

Joi 16-19 

Servicii gratuite şi anonime: 

- consiliere pre şi post testare 

- testare HIV, hepatită B şi C, sifilis 


TESTĂRI SPECIFICE CONSUMULUI DE DROGURI 
Din urină, din sânge 


Pentru minori 
Spitalul Clinic de Copii "Grigore Alexandrescu" Secţia de Toxicologie 
Tel: 2106183 sau 2106282 


Spitalul "Alexandru Obregia" Secția de Neuropsihiatrie Infantilă 
Tel: 3345175/364 


Pentru adulţi 
Spitalul "Alexandru Obregia" 
Tel: 3343532 


Pentru minori şi adulți 

Spitalul Clinic de Urgenţă Floreasca 
Tel: 2300106/291 

Analizele se plătesc 

ANEXA 5 


LEGISLAȚIE 


Legea nr. 143/2000 privind combaterea traficului şi consumului ilicit de 


droguri. 


Capitolul II- Sancționarea traficului şi a altor operațiuni ilicite cu 


substante aflate sub control național 


Art.2. 


Art.4. 


Art.5. 


Art.6. 

(1) Cultivarea, producerea, fabricarea, experimentarea, extragerea, 
prepararea, transformarea, oferirea, punerea în vânzare, vânzarea, 
distribuirea, livrarea cu orice titlu, trimiterea, transportul, procurarea, 
cumpărarea, deținerea ori alte operațiuni privind circulația drogurilor 
de risc, fără drept, se pedepsesc cu închisoare de la 3 la 15 ani şi 


interzicerea unor drepturi. 
(2) Dacă faptele prevăzute la alin. (1) au ca obiect droguri de mare risc 


(amfetamine, codeină, heroină, etc), pedeapsa este închisoarea de la 


10 la 20 de ani şi interzicerea unor drepturi. 
Cultivarea, producerea, fabricarea, experimentarea, extragerea, 


prepararea, transformarea, cumpărarea sau deținerea de droguri 
pentru consum propriu, fără drept, se pedepseşte cu închisoare de la 2 


la Sani. 
Punerea la dispoziţie, cu ştiinţă, cu orice titlu, a unui local, a unei 


locuinţe sau a oricărui alt loc amenajat, în care are acces publicul, 
pentru consumul ilicit de droguri ori tolerarea consumului ilicit în 
asemenea locuri se pedepseşte cu închisoare de la 3 la 5 ani şi 


interzicerea unor drepturi. 
(1) Prescrierea drogurilor de mare risc, cu intenţie, de către medic, 
fără ca aceasta să fie necesară din punct de vedere medical, se 

Art.8. 


Art.9. 


Art.11. 


Art.15. 


Art.16. 


pedepseşte cu închisoare de la 1 an la 5 ani. 
(2) Cu aceeaşi pedeapsă se sancţionează şi eliberarea sau obținerea, cu 


intenție, de droguri de mare risc, pe baza unei rețete medicale 
prescrise în condiţiile prevăzute la alin.(1) sau a unei reţete medicale 


falsificate. 
Furnizarea, în vederea consumului, de inhalanţi chimici toxici unui 


minor, se pedepseşte cu închisoare de la 6 luni la 2 ani sau cu amendă. 
Producerea, fabricarea, importul, exportul, oferirea, vânzarea, 


transportul, livrarea cu orice titlu, trimiterea, procurarea, cumpărarea 
sau deținerea de precursori, echipamente ori materiale, în scopul 
utilizării lor la cultivarea, producerea sau fabricarea ilicită de droguri 
de mare risc, se pedepsesc cu închisoare de la 3 la 10 ani şi interzicerea 


unor drepturi. 
(1) Îndemnul la consumul ilicit de droguri, prin orice mijloace, dacă 


este urmat de executare, se pedepseşte cu închisoare de la 6 luni la 5 
ani. 
(2) Dacă îndemnul nu este urmat de executare, pedeapsa este de la 6 


luni la 2 ani sau amendă. 
Nu se pedepseşte persoana care, mai înainte de a fi începută urmărirea 


penală, denunță autorităților competente participarea sa la o asociație 
sau înţelegere în vederea comiterii uneia dintre infracțiunile prevăzute 
la art.2-10, permiţând astfel identificarea şi tragerea la răspundere 


penală a celorlalţi participanți. 
Persoana care a comis una dintre infracțiunile prevăzute la art.2-10, 


iar în timpul urmăririi penale denunță şi facilitează identificarea şi 
tragerea la răspundere penală a altor persoane care au săvârşit 
infracțiuni legate de droguri, beneficiază de reducerea la jumătate a 


limitelor pedepsei prevăzute de lege. 

Regulament de aplicare a dispozițiilor Legii nr 143/ 2000 privind 


combaterea traficului şi consumului ilicit de droguri 
Capitolul IV Cura de dezintoxicare 


Art. 11 

Cura de dezintoxicare se dispune pe baza expertizei medico-legale şi se 
realizează în regim de spitalizare în una din unitățile medicale stabilite de 
Ministerul Sănătății sau, după caz, de Ministerul de Interne ori de Ministerul 
de Justiție. 

Art. 12 

1). Secţiile de dezintoxicare au regim închis, ce presupune primirea vizitelor 
conform regulamentului de ordine interioară al acestor unităţi medicale. 

2). Vizitele se vor desfăşura în condiţii de strictă supraveghere şi în prezența 
unui cadru desemnat în acest scop. 

3). Pachetele şi celelalte obiecte destinate persoanei internate vor fi controlate 
de serviciul de pază la intrarea în secție. 

4). Părăsirea secţiei de dezintoxicare de către persoana internată se va face 
numai prin externare. 

Art. 13 

Cura de detintoxicare se realizează prin : 

a). Oprirea bruscă a administrării drogului 

b). Utilizarea unor metode nonsubstitutive simptomatice 

c). Tratamentul de substituție, prin înlocuirea drogului consumat de toxicoman 
cu produse, precum metadona sau alte produse farmaceutice curei de 
dezintoxicare 

d). Psihoterapie 

Art. 14 

Administrarea tratamentului de substituție se face sub strictă supraveghere de 


către medici sau de personalul abilitat pentru această activitate. 

Art.15 
Tratamentul de dezintoxicare prin substituție poate începe numai după 


confirmarea diagnosticului de dependență, prin punerea în evidență în sângele 


sau în urina toxicomanului a drogurilor consumate de către acesta. 
Art. 16 
Perioada de dezintoxicare este stabilită în funcție de starea şi evoluția 


pacientului, fără a se depăşi 30 de zile. 
Capitolul V - Serviciile de consiliere psihologică 


Art. 19 
Servicii de consiliere psihologică şi psihoterapie se realizează în centre de 


consiliere din cadrul instituţiilor şi unităţilor medicale publice sau private 


stabilite de Ministerul Sănătății. 
Capitolul V - Serviciile de posteură-reabilitare psihosocială 


Art.21 

Serviciile asigurate în etapa de postcură-reabilitare psihosocială sunt: 

a) psihoterapia individuală, familială şi de grup 

b) terapia ocupaţională 

c) tratamentul tulburărilor psihice asociate 

Art. 23 

Durata minimă a postcurei-reabilitării psihosociale este de 180 zile. Pe 


întreaga durată se efectuează controale periodice şi aleatorii ale metaboliților 


drogurilor în sânge şi urină. 


Capitolul V - Măsuri destinate reducerii consecinţelor consumului de 


droguri 


Art. 25 
Programul de substituție în ambulatoriu reprezintă înlocuirea drogului 

consumat de toxicoman cu metadonă sau cu alte substanțe specifice, adecvate 
de la caz la caz, pe o perioadă îndelungată, în vederea reducerilor consecințelor 


asociate consumului de droguri. 

Art. 26 

Serviciile medicale oferite în cadrul acestor programe de substiruție sunt: 
administrarea de metadonă sau de alte substanțe farmaceutice specifice 
tratamentului adecvat stării toxicomanului, consiliere psihologică, 
psihoterapie, şi după caz, ergoterapie. 

Art. 28 

Administrarea de metadonă sau de alte substanțe specifice se face numai după 


punerea în evidenţă a substanţelor stupefiante consumate de toxicoman şi se 


continuă sub control periodic. 
Capitolul VI - Măsuri aplicate la cerere sau în cazuri de urgență 


Art. 35 

În scopul asigurării eficacităţii tratamentului persoanele care se internează din 
proprie inițiativă au obligația de a urma postcura-reabilitarea psihologică la 
sfărşitul perioadei de dezintoxicare. 

Art. 36 

În cazul internării la cerere pentru cura de dezintoxicare, pacientul va semna 


un angajament; nerespectarea angajamentului atrage externarea medicală 


imediată a pacientului. 
Art. 37 
Internarea la cerere în vederea curei de dezintoxicare se poate face o dată sau 


de două oripe an. 
Art. 38 
Pentru persoanele internate pentru sevrajul complicat, după înlăturarea stării 


de urgenţă internarea poate continua numai în cazul în care persoana solicită şi 


semnează angajamentul de la art. 36. 

Art. 39 
1) Programenle de substituție în ambulatoriu vor înceta prin reducerea 


progresivă a dozelor în una dintre următoarele situații: 

a) persoana în cauză are trei rezultate pozitive consecutive la controalele 
periodice privind prezența drogurilor ori a metaboliților acestora în sânge şi 
urină. 

b) personalul medical a luat o decizie în acest sens, datorită comportamentului 
şi atitudinii necorespunzătoare a pacientului față de personal sau față de alți 


pacienți ori datorită unei contraindicații medicale. 
c). la cererea pacientului 
In cazul în care o persoană a fost exclusă din programul de substituție în 


ambulatoriu potrivit alin. 1 lit a) readmiterea poate fi rediscutată după 3 luni de 


la executare. 
Art. 40 
1). Programele de prevenire a afecțiunilor transmise pe cale sanguină 


constituie măsuri de reducere a consecinţelor consumului ilicit de droguri şi se 
realizează prin acordarea de consiliere specifică şi prin facilitarea accesului la 


instrumentar medical steril, precum seringi de unică folosință. 

2) Includerea persoanelor în acest program se face la cerere. 

3) Persoanelor menţionate la alin 2). li se asigură confidenţialitatea 

4) Persoana inclusă în programele de prevenire a afecțiunilor transmise pe cale 


sanguină va primi o legitimaţie care va cuprinde un cod de identificare şi 


numele organizaţiei care desfăşoară programul. 


Ordinul nr.3032 privind colaborarea în domeniul educaţiei şi pregătirii 
antiinfracționale a elevilor, ordin publicat în Monitorul Oficial din 24 ianuarie 
2002. 

